Sare sozialen erabilerari buruzko erretratu bat — Eibar.ORG | Eibarko peoria\nHemen zaude: Hasiera / Blogak / Harrikadak / Sare sozialen erabilerari buruzko erretratu bat\nSare sozialen erabilerari buruzko erretratu bat\nMikel Iturria 2013/10/13 12:00\nAntxon Benitok famili bazkari bat aprobetxatuz ateratako ondorio interesgarri batzuk irakurri ditut 1001 Medios webgunean.\n1001 Medios komunikazioari buruzko laborategi txiki bat da eta eremu horretako hainbat profesional eta kazetari biltzen ditu.\nHorietako bat da Antxon Benito. Famili bazkari bat aprobetxatu du sare sozialen erabilerari buruzko datu batzuk jaso eta hainbat ondorio ateratzeko. Yo soy de Twitter y tú de quién eres apuntean kontatu du.\nBerak dioen moduan ez dira ondorio kategorikoak, baina bai balio dutela sare horiei buruzko hausnarketa egiteko.\nEz du esaten zenbat jende dagoen tartean, baina badirudi 15 bat lagunez ari dela. Sareei dagokienez, hauxe da argazkia:\nFacebook: 7 (baina 2 kontu ia baztertuta daude)\nEta hauexek dira Antxonek atera dituen ondorioak:\nMugikorrak mahai-gaineko ordenagailuak eta ordenagailu eramangarriak irensten ari dira. Eta hemen ari da gertatzen benetako iraultza.\nEz da bere neurrian baloratu nola sartu den Whatsapp gure bizitzetan. Antxonek dio berak ez duela asko erabiltzen, baina Facebook edo Twitter erabili nahi ez duen jendeak ere bereganatu duela erreminta hau.\nGaztetxoek twitter-en abiadura nahiago dute eta ia chat baten moduan erabiltzen dute. Arazo nagusiena da ez daudela oraindik mugikorretarako interface-ak oso prestatuak. Eremu hau asko hobetu behar du(te) eta hor hartzen die oraindik ere Tuentik aldea. Antxonek dio bere inguruan Tuenti argazkiak konpartitzeko erabiltzen dutela eta Twitter jendaurreko harremanetarako.\nFacebook-ek arazo batzuk ditu. Berau probatu duten helduentzako berritasunaren eta lagunak berreskuratzeko hasiera bateko inpaktua galdu du eta une honetan traba edo oztopo bihurtzen ari da. Bestalde, gazteek ez dute erabat ulertzen. Bitxia da hori Antxonentzat, gauza bera askotan entzun baitu azken hilabeteetan.\nFrustrazio puntu bat aitortzen du jakinda dauden sare sozial mordoaren aurrean, 4 edo 5 tokitan kontzentratzen dela esfortzuaren % 99a.\nMahaian zeudenen artean, pertsona bakarrak, zaharrenak, ez du inolako sare sozialik erabiltzen.\nAmaitzeko, ezin ahaztu lehia honetako beste garaile nagusia: YouTube. Denok erabiltzen dugu mundua begiratzeko ikus-entzunezko leiho handia. Gazteenak, 10 urte ez dituenak, familiaren telebista pantaila aurrean Youtubeko bideo gehiago ikusten ditu telebista konbentzionala gisa ezagutzen ditugun programak baino eta hau izan daiteke datozen urteetan areagotu daitekeen joera bat.\netiketak: sare_sozialak, antxon_benito, 1001medios


lehen laguntzak, tailerra – Sasoibide\nArizmendi Ikastolako Erizaintzako ikasleek antolatutako Lehen Laguntzak tailerrean parte hartzeko aukera gaurkoan. Askotariko gaiak landu ditugu: Ergonomia eta Traumatismoak batetik, Zauriak eta Erredurak bestetik, eta azkenik, RCP, OVACE eta Konbultsioak.\nAtal bakoitzeko ezagutza teorikoaz gain, praktika gidatuak egiteko aukera ere izan dugu.\nIrakasle prestuak eta atseginak izan ditugunak. Ergonomiaz Jabi, Axi, Naia, Jabier eta Nerea; Zauriak eta Erreduraz, Maider, Jon Ander, Lucía, Dani, Melani, Maider, Andrea eta Andoni; RCP (reanimación cardiopulmo-nar), OVACE (obstrucción vía aérea, cuerpo extraño) eta Konbultsioak: Natxo, Einer, Adei, Lorea, Nahia, Ibai eta Gari. Eskerrik asko zuei guztioi eta Zuen irakasleei, bereziki Arantzari.\nPrev sasoibide+: bergara\nNext walking football arrasaten


Hainbat dira Juan-ek bere izenean erregistratu zituen patenteak. Gehiengoak artikulu txikiei buruzko baliagarritasun-modeloak ziren, hala nola, diskoetarako albumak edota fonografo-orratzetarako kutxatilak. 1945ean sarrera-patente bat Ameriketako Estatu Batuetan erabilitako orratzen kontserbaziorako eskatu zuen.\nHala ere, bere izenean diskoen fabrikazio prozesuarekin zerikusia duten hainbat patente daude. 1950eko irailaren 6an, disko fonografikoko fabrikazioko hobekuntzarako 194497 zenbakiko baliogarritasun-patentea erregistratu zuen. Tenperatura zehatz batean prentsatutako zuntz-orri fineko erabileran zetzan. Prozesu honen emaitzak diskoan erregistratutako maiztasunen erreprodukzioa garbiago bermatzen zuen. Gainazaleko geruzetan erabilitako materialaren kalitateak, hala nola, biniloa, material fenolikoa eta beste erretxina sintetikoek, orratzaren herrestatzaren zarata jeistea eragiten zuen. Disko hauen grabazioa 82-84ºko angeluako eta 0,05-0,06 milimetroko erradioko zafiroarekin egiten zen. Zentimetroko ildasketako kopurua 80tik 120tara alda zitekeen eta LPs-etarako aurpegi bakoitzeko iraupena 30 minututara irits zitekeen, eta single-etarako 5 minututara iritsiz. Beste abantaila bat 33 1/3 eta 45 b/min-ko disko hauek 78 b/minkoek baino erreprodukzio-fideltasun handiagoa zutela izan zen, orratza diskoaren zentrorantz irristatzen zenean. Segundo bakoitzeko 10.000 periodotara eta zentrotik 15 cm-etara, 78 b/min-ko diskoak besteek baino 15 dezibel gehiago galtzen zituen, goi-maiztasunen galera handiagoa.\n1952an, 204.332 zenbakiaz, erretxina polibinilikoko nahasketa ezberdinekin egindako disko fonografikoak fabrikaziorako patentea sartu zuen. Erregistratzen zena prozedura zen. Honek, moldeen beroketa eta hozte-zikloetan aldaketak sartu zituen, disko hauetako erreprodukzioa isilagoa eta erresonantzia egokiagoa izan zedin, eta une horretara arte mikroildoko diskoetan lortutako maiztasun-gama baino handiagoa izan zezan.


Mundua hasi zenean... Pirinioetako mito eta kondairak erakusketa — Igartubeiti Baserria\nPatrim sareak koproduzitutako egitasmoa da. Igartubeiti, Pirinioetako ondarearen museoek, ekomuseoek eta interpretazio-zentroek osatzen duten mugaz gaindiko sare honetako partaide da. Emaitza, ipuin eta kondairen bitartez igorri den pirinioetako ahozko tradizioaren aberastasun aparta ezagutzeko gonbidapena da.\nMitoak garrantzitsuak dira gureak direlako. Lurraren harremanak ezezagunarekin nola edo hala errealitatea bizitzeko egokiago egiten saiatzen ziren jakintza eta sinesmen bitartez azaldu dira.\nHorrela izan da historian zehar eta horrela da gaur egun. Txikiek, ahulek, patutik betiko baztertutakoek, mendialdeko nekazariak diren bezala, garaileak izango liratekeen beste mundu bat asmatzen dute. Era berean zorigaitzaren indarretatik ihes egiteko moduak bilatzen dira eta beraien mesedeak eskatzeko hel egin jainkoei.\nRigloseko Erraldoiaren magia Escalete Arroilan, Ayerbeko Urrezko Zezenaren misterioa, Abeliou, Pirinioetako eguzkiaren Jainko txundigarria, San Martin Txikiren azkartasuna Basajaunaren kontra edo Tabaceko kobako Maladona. Nork ez lituzke ezagutu nahi?\n4 hizkuntzatan egina: gaztelera, katalana, euskera eta frantzesa, erakusketa, ikus-entzunezko muntaketa da, haranetan eusten den ahozko ondarearen aniztasuna eta era berean Pirinioetako kultur batasun ukaezina erakusten duena.\nAzalpenezko formatuari dagokionez eta Covid 19aren segurtasun neurriak ezarriz, mugikorretan deskargatu daitezkeen ikus-entzunezko baliabideak garatu dira, bisitari bakoitzak aukeratutako hizkuntzan bakarka ikusi eta entzuteko.\nDatorren ostegunean, hilak 30ean Igartubeiti Baserri Museoan irekiko da, ondoren Pirinioetako museo eta intrepretazio zentro ezberdinetan bere ibilbidea jarraituz.\nPATRIM sarearen egitasmoa: Pirinioetako ondarearen museoen, ekomuseoen eta interpretazio-zentroen mugaz gaindiko sarea, PATRIM + programaren barruan, Eskualde Garapeneko Europako Funtsak (EGEF) batera kofinantzatutakoa, % 65, Interreg V-A Espainia-Frantzia-Andorra programaren bidez (POCTEFA 2014-2020).\n2020/08/11 09:00 - 2021/04/11 14:00


Kinboa - 2.182 m | Capra Alpina\nKinboa - 2.182 m\nKinboa mendi zerrak Gamueta eta Las Eras sakana iparraldetik eta Petraficha sakana hegoaldetik banatzen ditu. Zuriza aldera jaisten diren malda leunak (mendebalde), Oza aldera erortzen diren horma izugarriekin zer ikusirik ez dute (ekialde). Bertara igotzeko ibilbide ezberdinak daude, denak ere errazak, bai Oza aldetik Guarrinzako zelaietatik (1.150 m) eta Petraficha lepotik (1.958 m), bai Zuriza aldetik Gamuetako sakanetik (1.150 m) edo Tatxeras zelaietatik (1.280 m). Gure saiakera azken ibilbide honetatik egingo dugu.\nZurizako kanpalditik abiatu gara Tatxeras (1.280 m)zelaietatik banatzen gaituzten 2 km-ak pistaz eginez, Petraficha ibaiaren parez pare joanez eta Alanoko Achar eta Ralla-ren begiradapean. Behin bertan, bere garaian aterpetxe izan zenaren norabidean goaz, pistatik ikus daitekeena, eta gaur egun hondakin bat besterik ez dena.\nAldapa malkartsu eta tente bat zeharkatzen dugu, Petraficha ibaitik oso goitik igarotzen dena,\nTatxerasko bigarren aterpetxera iritsi ahal izateko. Hau ere, lehenengoaren antzera, erabat birrinduta dago eta itxura penagarria ageri du.\nGR-ko arrasto zuri gorriak pinudi batera eramaten gaituzte. Bideak bertatik jarraitzen du, uhar baten ertzera inguratzen digun bitartean eta derrigorrez, zeharkatu beharrean gaudena.\nZarata izugarria ateratzen duen ur-jauzi dotore bat, gure buruen gainetik jausten da.\nUne onetatik aurrera elurraren presentzia orokortzen da eta bidearen erreferentzi guziak galtzen ditugu. Ez da oso tarte zaila eta gorantz jarraitzen dugu hirugarren aterpetxera iritsi bitarte. Aurreko bien aldean, honek kanpotik itxura egokiagoa ageri du, baina barruak zer esana ematen digu.\nEzkerrera utzi eta gorantz jarraitzen dugu Kinboa lepora norabidean. Bertara iristeari uko egin eta eskuinera jarraitzen dugu gorantz (ekialde), Kinboa baxu gailurra (2.071 m) ezkerrera utziz.\nAldapa oso zorrotza ez da eta inongo zailtasunik gabe, Kinboa eta Petraficha gailurrak banatzen dituen ertzaren goiko zatira iristea lortzen dugu. Bertatik, Oza aranera erortzen diren horma erraldoi eta tenteak ikustera gerturatzen gara.\nMinutu batzuek besterik ez ditugu behar Kinboa gailur xumera iristeko (2.182 m). Harriz eginiko pilatxo batek, ozta-ozta, mendiaren gune altuena markatzen du.\nHotza izugarria da, haizeak indar handiz astintzen digu eta lainoak inguratzen gaitu. Oza aranera dauden bista ikusgarriak, zein inguruko gailurrak ikusteko, lainoa oztopo besterik ez da: Acher Gaztelua, Bisaurin, Txipeta, Petraficha.\nIbilbidea: Kinboa Altua Zurizatik\nIristeko denbora:3:40 h\nNola iritsi:Zuriza kanpaleku eta Tatxeras zelaietik\nJeisteko denbora:2:50 h\nEzaugarriak:Igoera erraza eta inongo zailtasunik ez duena\nMateriala:Raketa eta makilak\nKinboa Altua- Quimboa2.182 m.


Konpainiaren informazioa - Shandong Baishitong Plastic Products Co., Ltd.\nSAHNDONG BAISHITONG PLASTIC PRODUCTS CO., LTDkalitate goreneko PVC kanalizazioan, PP-R hodian, PE hodian eta Txinan polimeroen material berrian espezializatuta dago 20 urte baino gehiagoz. Negozio txikietatik hasi gara, baina orain Txinako hornitzaile eta esportatzaile garrantzitsuenetako bat bilakatu da.\nSAHNDONG BAISHITONG PLASTIC PRODUCTS CO., LTDTeknologia handiko enpresa da, I + G, produkzio eta salmentetan energia aurrezteko eta ingurumena babesteko plastikozko hodiak eta material polimero berriak. Konpainia Linyi hirian dago, Shandong probintzian, 100.000 metro karratuko azalera du. 15 urte baino gehiagoren garapenean, konpainiak I + G ingeniari nagusi bat du, 20 ingeniaritza-teknikari, erdiko plastikoko 6 langile eta 100 langile.\nSAHNDONG BAISHITONG PLASTIC PRODUCTS CO., LTD. Teknologia handiko enpresa da, I + G, produkzio eta salmentetan energia aurrezteko eta ingurumena babesteko plastikozko hodiak eta material polimero berriak. Konpainia Linyi hirian dago, Shandong probintzian, 100.000 metro karratuko azalera du. 15 urte baino gehiagoren garapenean, konpainiak I + G ingeniari nagusi bat du, 20 ingeniaritza-teknikari, erdiko plastikoko 6 langile eta 100 langile.


Bizitza zigorra denean | Kultura | Berria\nBizitza zigorra denean\nCapharnaüm Capernaum filmaren fotograma bat. DONOSTIAKO ZINEMALDIA\n'Capharnaüm / Capernaum'\nZuzendaria: Nadine Labaki. Herrialdea: Libano. Iraupena: 120 minutu.\nZain, 12 urteko mutikoa, Beiruten bizi da bere familiarekin. Behartsuak dira, eta, dirua lortzeko, etxeko haurrek hainbat trikimailu egin behar dituzte; kalean zukuak saltzetik, kartzelan dauden presoei tramadolez betetako arropak eramateraino. Zainen arreba gertukoena, 11 urtekoa, haren nagusiaren semearekin ezkontzeko saltzen dutenean, mutikoak nahikoa izan duela erabaki, eta etxetik ihes egingo du. Emakume etiopiar baten etxean amaituko du, haren haurra zaintzen.\nNadine Labaki zuzendari libanoarra aski ezaguna da Donostiako Zinemaldian, bere aurreko bi filmak, Caramel eta Et maintenant on va où?, hemen izan baitziren. Oraingo honetan, pobreziaren inguruko istorio batekin etorri da, haur baten ikuspuntutik kontatuta. Inozentzia aspaldi galdu zuen haurra da, ordea, eta haren iniziatibak eta determinazioak heldu asko baino bizkorragoa bihurtzen dute.\nLan indartsua, gogorra, hunkigarria ekarri du Labakik. Maisutasunez zuzendu du filma, istorio bizia kontatuz, bere gordintasunean irribarreak eta malkoak eragiten dituena. Zenbaitetan, ordea, ikuslea manipulatzeko intentzioa antzematen zaio Labakiri, eta badira hainbat diskurtso apur bat inuzenteak, infantilak direnak. Hala ere, orokorrean ohituta gauden pobreziaren inguruko filmen biktimismo horretatik ihes egiten du zuzendariak, eta horrek eta Zainen rola egiten duen aktorearen lan bikainak ikustea merezi duen film bat bihurtzen dute.


Euskara eta natura, paisaiaren bi alderdi: Horra horra gure Olentzero!\nHemen bertsorik ez dotsut botako baina ze politte artikulua. Eguberri on zuri be. Portzierto, bakit ezintudala aurreko astean deitu baina enintzan lar ondo ibili. Ea urtea amaitu baino lehen alkartzen garan! Besarkada bat!


ikasbil.eus: Docutec: Historia musikaren bidez\nHistoria musikaren bidez\nHerri baten historia musikaren bidez konta daiteke Anjel Valdesen ustez.\nElkar disketxeko arduraduna izan da Valdes, urtetan. Euskadi Irratian elkarrizketa egin diote eta handik hartutako pasartea duzu hemen.\nAnjel Valdes. Argazkia: eitb.eus\nMAITE ARTOLA ESATARIA: Anjel Valdes ongi etorri.\nANJEL VALDES: Eskerrik asko Maite.\nESATARIA: Behin baino gehiagotan entzun dizugu esaten, pertsonak barrutik mugituta mugiarazi litekeela gero mundua eta pertsonak barrutik mugitzeko eta mundua mugiarazteko sortzen direla kantuak. Zuk hainbesterainoko indarra aitortzen diozu musikari?\nANJEL VALDES: Zalantzarik gabe. Zalantzarik gabe. Nola liteke bestela mundu materialista honetan aurrera egitea, ez bada kasu intangiblea (ukiezina) den asmo poetiko bat, ez bada kasu konbentzimendua, nolabait ere zure pairamenduak eta momentu zailak eta ez bakarrik zureak zure familiarenak, zure herriarenak, zure kulturarenak eta abar ez? Ez badaukazu konbentzimendua guzti horiek (horiek guztiak) konpondu egingo direla edo gainditu egingo dituzula edo eta horretarako balio du olerkiak, horretarako balio du musikak ez?\nESATARIA: Zuk aipatu dituzu Lete, Lertxundi, aipatu zitezkeen Laboa, Imanol ez? Amaia Zubiria, Txomin Artola, Pantxoa eta Peio…zerrenda luzea. Esan izan duzu haien kantuen bitartez, lehen aipatzen genuen bezala, egin dugula herri bat edo egin dela herri bat, egin dugula identitate bat neurri handi batean eta askotan ez garela jabetzen zein zaila eta nekeza izan den, bide hori euskaraz egitea.\nANJEL VALDES: Bai asko kostatu da. Horregatik sentitzen dut orain pixka bat pena, ikusita berriz ere zerotik abiatu behar ote dugun berriro eta eraikitako guztia berriz hondatu egin dela edo desegin egin dela edo hurrengo belaunaldiak ez duela edukiko gugandik, guk landutako hori, guk egindako saiakera hori edo horrela.\nESATARIA: Izetako grabazioak eta Kaki Arkarazorekin eta Muguruzatarrekin Esan Ozenki recordseko sortzaile bat eta berriz ere horrelako euskal musikaren eztanda berriz ezagutuko ote dugun kezka handiarekin ez?\nANJEL VALDES: Beno, ezagutuko dugu seguru. Beharbada ez nik, ez dakit. Nik uste dut musikak eta batez ere musikaren atzean dagoen gogoa, ametsa ez? Guzti hori hor dagoela eta berak egiten du bere bidea urak egiten duen bezala, irekitzen du beti, beti dago hor eta beti daude musikariak, musika egitea bera ere, aktibitate horixe bera ere oso garrantzitsua delako jende askorentzat ez? Ari naiz gehiago edo zure hitzetan ikusten dut gehiago ari garela edo ari zarela aipatzen eraikitako industria guztia horrekin batera eragin den momentua, egoera indartsuagoa edo, nik ikusi dut 87an hasi nintzenetik 2020 urte arteko epe horretan, ikusi dut handitzen, ikusi dut sendotzen, ikusi dut zabaltzen, ikusi dut ahalegin pilo bat oso inportanteak, jende askorenak eta artista eta elkarte, entitate, komunikabide askorenak, Euskadi Irratia barne, guzti hau sendotzeko ez? Musikaren bitartez gure kultura ere sendotzeko, ez bakarrik gure pertsonak ez? Eta momentu honetan badirudi reset bat etorri dela, abiapuntu berri bat, batzuk eroriko dira seguru aski, beste batzuek jarraituko dute. Niri horrek pena ematen dit, berriz ere reset horretan jarri behar izatea, abiapuntuan berriz jarri behar izatea.\nESATARIA: Elkarreko aldia 94an hasi zenuen oker ez bagaude.\nANJEL VALDES: Bai\nESATARIA: Zenbat kanturen produktore izan ote zara zu?\nANJEL VALDES: Uf ez dakit. Ez dakit. Beno, askotan egon naiz, leku askotan eta jende askorekin eta egia esan nik daukadan pertzepzioa momentu honetan edo oroitzapena oso gozoa da, jende garrantzitsu, niretzat garrantzitsua izan den jende asko ezagutu dut.\nESATARIA: Zu zerk utzi zaitu asebeteta? 94an Elkarren ibilbide hori hasi zenuenetik orain erretiroa hartu duzun arte?\nANJEL VALDES: Katalogo handi bat osatu ahal izateko, katalogo garrantzitsu bat ordenatu nolabait esateko, kudeatu ahal izateko aukera. Hori, Elkarri asko zor diot eta katalogo, nik uste dut herri musikaren inguruan, kantagintza, herri musika, tradizioa, aktualitatea, nolabait ere transmisioaren indar hori ikusteko ez? Zuk jartzen dituzu Elkarreko katalogoko kantu guztiak bata bestearen atzetik eta Euskal Herriaren historia irakurtzen ari zara, azkenean kantu herrikoiak, momentuko gertaerak, momentuko ametsak kontatzen ditu beti eta denak bata bestearen ondoan jarrita, Euskal Herri osoaren azkeneko 50- 60 urteko historia kontatzen ari zara ez? Niri hori gustatzen zait.\nAnjel Valdes musika produktorea


Arrantza dekretu berriaren aurkako protestak deitu dituzte - Lea-Artibai eta Mutrikuko Hitza : Lea-Artibai eta Mutrikuko Hitza\nArrantza dekretu berriaren aurkako protestak deitu dituzte\nZapatuan, 18:00etan hasita, protesta zaratatsuak egingo dituzte Euskal Herriko kirol portu guztietan.\nDragaren aurkako protesta Mutrikun. Argazkia: Alberto Gorritiberea.\nEspainiako Nekazaritza eta Arrantza Ministerioak kirol arrantza arautzeko aurkeztu duen errege dekretu proposamen berriaren aurka protestak deitu ditu Euskal Itsas Kirol Arrantzaleak kolektiboak. Zapatuan [maiatzak 15], 18:00etan hasita, protesta zaratatsuak egingo dituzte Euskal Herriko kirol portu guztietan. Kolektiboak Euskal Herriko 11 elkarte barnebiltzen ditu; 2.000 bazkide baino gehiago dituzte. “Hondarribiatik hasi eta Bermeoraino egingo ditugu protestak”.\nBixente Galarraga Mutrikuko Alkolea-Intxirri kirol ontzien elkarteko presidenteak HITZAri azaldu dionez, Mutrikun ere protestarekin bat egiteko asmoa dute. “Zapaturako pankarta batzuk prestatu ditugu, eta horiek ontzietan ipinita turuta jotzen itsasoratuko gara. Portuan eta moila inguruetan ordu erdi inguruko buelta bat emateko asmoa dugu. Ondarroako eta Debako kirol ontzien elkarteko kideekin ere harremanetan jarri gara, eta eurek ere protestarekin bat egin dutela esan digute. Euren herrietan nahikoa jende batzen ez bada, protesta gurekin batera egingo dutela esan digute”.\nAisialdiko itsasontzietan kirol arrantza egiten dutenek euren “haserrea” agertu nahi dute han-hemenka egingo dituzten protestekin. Espainiako ministeritzak euren eskaria aintzat hartzea nahi dutela azpimarratu dute. “Ea halako proestak eginda gure eskaria behar den lekura ailegatzen den. Espainia mailan ere aurretik beste hainbat protesta egin dira, eta orain ikusiko dugu zer gertatzen den. Gu behintzat gurea defendatzen saiatuko gara. Ez dugu indarrean dauden kuotak handitzea eskatzen, lehengoak mantentzea baino”.\nErlazionatutako edukiaEspainiako ministeritzak indarrean ipini nahi duen arau berria


Irekia Eusko Jaurlaritza - Gobierno Vasco :: Osasun sailak Paziente Bizia programaren lerro espezifiko bat sortu du Euskadin ijito komunitatearen osasuna hobetzeko\nOsasun sailak Paziente Bizia programaren…\n<img src="https://www.irekia.euskadi.eus/uploads/cover_photos/37425/original/logo_paciente_activo_1.jpg" style="max-width:100%" alt="" />\n“Ezin dugu onartu pertsona ijitoen bizi-itxaropena biztanleriaren gainerakoa baino 20 urte azpitik egotea” esan du Eusko Jaurlaritzako Osasun Saileko sailburuak\nIjito-komunitatearen ordezkariekin bildu ondoren, Jon Darponek iragarri du lanean ari dela programa beste kolektibo batzuetara zabaltzeko, hala nola paziente onkologikoenera\nEusko Jaurlaritzako Osasun Sailak Paziente Bizia-Paciente Activo programaren lerro espezifiko bat jarri du abian, Euskadin ijito-komunitatearen osasuna hobetzera bideratua. Horrela eman du jakitera gaur Osasun sailburu Jon Darponek, programaren monitore izateko prestatu diren tailerretan parte hartu duten kolektibo horren ordezkariekin eta ijito-etniako pertsonen elkarteekin Donostian bilera bat izan ostean.\nPaziente Bizia-Paciente Activo programa Euskadi osora zabaldu da gaur eta Osakidetzako Osasun Eskola-Escuela de Salud programaren barruan dago, hots, biztanleria ahalduntzea lortzeko ekimenak biltzen dituen programan: herritarrak oro har, zein gaixotasun kronikoa duten pertsonak, eta baita zaintzaileak ere.\nOsasun sailburuak azaldu duenez, programatik bereizitako lerro horren arrazoia gizarte-desberdintasunak murrizteko helburuan aurrera egitea da, horiek ere bai baitaude osasunaren esparruan eta, zehazki, ijito-komunitatearen kasuan. “Ezin dugu onartu pertsona ijitoen bizi-itxaropena 60 urtetik behera egotea, Euskadiko biztanleria osoan 80 urte inguruan dagoenean” esan du Jon Darponek. Horregatik, zuzentzen duen sailetik “ijito-komunitatearen lankidetza eta konplizitatea bilatu da, eta horren ondorioz sortu da programa hau, kontzientzia handiagoa lortu nahi duena norberaren osasunaren zaintzaren erantzukizun indibidualari buruz, eta desoreka sozial hori zuzentzeko asmoa duena”.\nGaur goizean Gipuzkoako Foru Aldundiaren Txara I Zentroan izandako bilera baliagarria izan da ijito-komunitateari zuzendutako programa ezartzeko, Gipuzkoan bi prestakuntza-tailer (Irunen eta Zumarragan) eta Bilbon beste bat dituena.\n4.500 PAZIENTE ETA ZAINTZAILE PRESTATU, 300 MONITORE\nGaur egun, Osasun Sailak bultzatutako Paziente Bizia-Paciente Activo programa generikoak ia 4.500 paziente eta zaintzaile prestatu ditu Euskadin, non 300 monitore inguru dauden jardunean. Iaz, ekimen horrek “autonomia-erkidego batek bultzatutako kronikoen programa hoberenaren saria” jaso zuen, lehen aldiz Teknologia eta Osasuna Fundazioak emana.\nGakoetako bat da berdinen arteko hezkuntza-programa bat dela. Hau da: tailerrak gaixotasun kronikoak dituzten pertsonak ere badiren monitoreei edo zaintzaile nagusiei zuzenduta daude. Horrek enpatia eta hurbiltasun handiagoa sortzen du eta joan-etorriko inplikazioa dakar berekin.\nOsasun sailburuak esan duenez, programa beste kolektibo zehatz batzuetara zabalduko da, hala nola paziente onkologikoenera, eta hura abian jartzeko ari da lanean Sailetik eta Osakidetzatik, Katxalin edo aecc elkarteekin, adibidez.\nBiztanleria espezifikorako tailerrez gain, Paziente Bizia-Paciente Activo sektore zehatzetara eraman nahi da, hala nola enpresa-esparrura, Bilboko Portuko Agintaritzarekin ezarritako lankidetza-akordioaren ildoan, bere langileei, erretiratuei eta enpresa lankideei prestakuntza eskaintzeko.\nDonostia-San Sebastián, 2017ko martxoaren 15a\nEsto se debe a un RH diferente del pueblo gitano vasco?\nGob_eus: El Dpto #Salud crea una línea específica del programa PacienteActivo para mejorar la salud de la comunida… https://t.co/QC4Efg73MN\nGob_eus: Osasun sailak Paziente Bizia programaren lerro espezifiko bat sortu du ijito komunitatearen osasuna hobet… https://t.co/dVadG42hEn\nGob_eus: Osasun sailak Paziente Bizia programaren lerro espezifiko bat sortu du ijito komunitatearen osasuna hobet… https://t.co/NHPfjm1bXv\nGob_eus: El Dpto #Salud crea una línea específica del programa PacienteActivo para mejorar la salud de la comunida… https://t.co/PrHETEtBNz\nOsasun sailak Paziente Bizia programaren lerro espezifiko bat sortu du ijito komunitatearen osasuna hobetzeko ➡ https://t.co/vwccVMzN1i\nEl Dpto #Salud crea una línea específica del programa @PacienteActivo para mejorar la salud de la comunidad gitana ➡ https://t.co/tMwefBOZ5y\nlogo_paciente_activo_1.jpg 90 KB (jpg)


kritiken hemeroteka » Eguneroko gogoeten islak\n« Tragediaren konplexutasuna | Txinpartak »\nSuzko lilia / Hedoi Etxarte / Susa, 2008\nEguneroko gogoeten islak Patxi Sarriegi / Deia, 2008-11-25\nEstreinako olerki liburua idatzi du Hedoi Etxarte iruindarrak, eta bertan idatzitako 57 olerkiotan gertuko hainbat errealitate biluztu ditu berauetan. Presentzia eta ausentzia dira olerkion bi zutabeok, liburuko olerkiok oinarritzen duten zimenduak. Bila hasi da poeta errealitatearen anabasan, bila dabil literatur munduaren zereginaz eta egitateaz. Gizarte eta politika gaiak muin duten olerkiak darabiltza horretarako, bere bidea ireki nahirik.\nFilosofia aldarrikatzen du poetak, gogoeta eta hausnarketa maite ditu pentsalariak. Hutsunez betetako errealitatea du lagun zeregin horretan, ingurura begiratu besterik ez dauka errealitatearen gordinaz ohartzeko. “Estatu autoritarioa ez da deus egutegi barik” diosku halako batean, eta berandu baino lehen, etengabe sumatzen zaio olerkariari idazten duen guztian gizartearekiko duen konpromisoa, hain zuzen, errealitate pertsonaletik harantzago joateko daukan irrika eta desioa. Ezin uka, autorea saiatu egin da horretan; guk geuk, berriz, idazleak beretzat idazten zuela pentsa genezakeen hasiera batean, baina aurrera joan ahala bestela dela ohartu gara, halaxe garbi barruntatu dugu: ezinbestean inplikatua da idazlea bere inguruarekin, eta jorratzen dituen gaiak horren lekuko argienak dira.\n“Esaldia arraina da, eta hitza ezkata, putzuan izerditan…” autopsia erokeria dela diosku Etxartek halako batean. “Ez dut etxerik nahi, etxeak teilatu esan nahi badu, ez dut konpromisorik nahi, konpromisoa folklorea bada, ez du oherik nahi, ohea loa bada…” gehitzen digu aurrerako. Eguneroko konpromisoetan sinesten du poetak, egunero eraiki beharreko errealitatean. Olerkiok horren emaitza dira, gure gizartean diren konpromiso eza eta faltsukeria ozenki salatzen ditu egileak.\nHizkuntza zuzena erabiltzen du horretarako egileak, bigarren zentzuak bazterrean ditu komunikazio ekintzarako Etxartek. Amurik gabeko hizkuntza atsegin du, horizontala, mina deskribatzeko egoeraren larria darabilena, ez besterik. Liburua osatzen duten 57 olerkion izenburuetan ere halaxe, misteriotik, misterio orotik aldentzen da behin eta birritan, tentaziorik txikiena ere ez du agertzen egileak ideien zurrunbiloa identifikatzeko garaian. Arazoen erdigunean kokatzen gaitu poetak, bere arazoak ere badira gureak, azken batean, zertzelada eta begirada intimoetatik urrun da idazlea.\nHortaz, Suzko lilia, liburu irakurterraza da eta argia da, halaxe gertatu zaigu guri; poeta gure artean da, eta bere poesia lanak edonork ulertzeko modukoak dira… jakin-mina besterik ez da behar haietara hurbiltzeko, eskertzekoa da mezuen xalotasuna. Ez dago misteriorik, dena bistakoa da… “Hurbiltasuna coca-cola da… isiltasuna chupa-chupsa… maitasuna zure argia”. Olerkiok irakurriaz batera kausa-ondorio ohiko harremanetan murgilduta sentitu gara. Poesiok hasiberriaren gaztetasuna dakarkigute gogora, hain zuzen, poesiaren eskutik gogoeta eragiteko saiakera zintzoa eta aberatsa da Etxartek eskainitakoa.


Isaak Aranberri: "Datozen hilabeteak orain arteko hiru asteak bezalakoak baldin badira, nahikoa lan izango dugu" - Zumaia - Baleike.eus\nIsaak Aranberri: "Datozen hilabeteak orain arteko hiru asteak bezalakoak baldin badira, nahikoa lan izango dugu"\nMaria Maya Manterola 2020-09-23 11:22\nSei hilabete bete dira koronabirusaren izurriteak mundua kolpetik irauli zuenetik. BALEIKE elkarrizketa sorta bat ari da egiten, hainbat esparrutako herritarrek izandako bizipenak biltzeko. Isask Aranberri Zumaiena ikastetxeko zuzendariak bizitako zailtasunak eta aurrerantzerako dituzten erronkak izan ditu hizpide.\nIkasturtearen erdian iritsi zen koronabirusa Euskal Herrira. Nola eragin zuen ikastetxeko egunerokoan?\nMartxoaren 13an, gizarteko beste sektore askotan bezala, pandemiaren eraginak 180 graduko aldaketa eragin zuen, bai ikasle eta familientzat, baita irakasle eta langileentzat ere. Bi asterako izango zen berrogeialdi hura hilabetez luzatu zen eta ekainaren bukaera arteko ikasturteak bi aldi edo momentu izan zituela esan dezakegu: alde batetik, Aste Santuko oporraldira arte eta, bestetik, hortik aurrekoa. Ikastetxea pasatu zen egunero goizeko aurreneko ordutik gauera arte ehunka pertsona mugitzen ziren gune izatetik, ateak itxita egotera. Bitarte horretan igaro ginen egunero aurrez aurreko begirada eta gertutasunetik egiten ziren mila tramite eta lan etxetik egitera. Hori horrela, errealitate berri horren aurrean moldatu behar izan genuen “guztiok”, gizarteko arlo guztietan bezala.\nNola egokitu behar izan zineten egoerara eta zeuen egitekora?\nLehenengo asteak zoramena izan ziren guztientzat. Familiek beraien egunerokoa antolatu behar izan zuten, lana, ez lana, haurrak… irakasleek, berriz, beraien ikasgeletan aurrez aurre egiten zutena pantailaren aurrean egitera pasa behar izan zuten. Etapen arteko antolakuntza, bilerak, material prestaketak, ikasleen taldekatzeak prestatzea, ikasle lanen kudeaketa… Aurreneko egunetako nahastearen ondoren, azpiegitura arazoak azaldu ziren. Interneteko konexiorik eza, ordenagailu falta… familia bakoitzak bere egoera zuen eta denak ziren zailak. Gure kasuan, guraso elkartearekin lotura eta komunikazioa handitu zen, beharrak eta arazoak atzeman eta erantzuteko.\nIkastetxean genituen ordenagailu eramangarriak familien esku utzi genituen (180 ordenagailutik gora), Interneteko konexiorik ez zuten familiak detektatu eta udalaren laguntzaz konektatu ziren, hainbat familiatan ikasleek lana egiteko materiala ikastetxetik bideratu zen… Hau da, behar ezberdinak nola hala erantzuten saiatu ginen. Gure kasuan, haur eskolako txikienetatik hasi eta 18 urte bitarteko ikasleak ditugu, eta egoera honetan batzuen eta besteen beharrak guztiz ezberdinak direla kontuan harturik, etapa bakoitzera egokitzen saiatu ginen.\nBeti esaten da egoera guztietatik ikasten dela zerbait eta kasu honetan ere, horrela izan dela esan dezakegu. Lan egiteko modu berriak garatu dira (lehen ere eskura izan arren asko lantzen ez zirenak) eta maila batean landuriko gaitasun horiek mantentzea interesgarria litzateke eraginkortasunari begira. Baina argi dagoena da kontaktua eta gertuko harremanak behar-beharrezkoak ditugula.\nIkasleen adinaren arabera egoerak ezberdinak direla esan dezakegu. Gazte eta nerabeen kasuan, autonomoak zirenek ez zuten arazo gehiegirik izan ikasgaiak aurrera ateratzeko. Irakaslea bidelagun izanik, ondo aritu ziren etxetik. Autonomoak ez ziren ikasleen kasuan egoera zaildu egin zen. Horiek laguntza gehiago behar zuten eta ikastetxean gaudenean laguntzeko aukera gehiago izaten da, baina egoera hark zailtasun gehigarria suposatu zuen.\n10 urtez azpiko haurren kasuan, berriz, lagunekin egon beharra eta sozializatzeko beharra ezinbestekoa zen. Haurrek jolasten ikasten dute, eta premisa hori nagusi izanik, ikaste prozesu hori zaildu zuen egoerak. Haur Hezkuntzan errealitate hori nabarmena izan zen: batetik, ikaskuntza prozesuaren oinarri nagusietakoa jolasa eta harremana bera dira (helduekin eta kideekin), eta bakoitza bere etxean egotea oztopo handia izan zen prozesu horretan. Dimentsio sozialak gero eta garrantzi handiagoa hartzen du 3 urtetik aurrera, eta behar hori etxetik asetzea oso zaila egin zitzaigun.\nAurrekoa aipaturik, ikasle bakoitzak lortu beharreko gaitasun eta helburu akademikoak berrantolatu behar izan zituzten irakasleek. Beraz, ikasturte hau berrantolaturiko programazio horiekin hasi dugu eta agian eta hainbeste denboran ikastetxean ez egoteak nerabeen artean suposatu dezakeen motibazio falta hori aurrez-aurreko klaseekin erraz berreskuratuko dela pentsatzen dugu.\nArlo psikologiko edo emozionalean, berriz, martxora arteko errutina bat-batean eteteak eragina izan zuen ikasleengan. Errutinek norberaren eguna eta egitura mentalak antolatzeko balio dute, eta egoera berriak errutina berriak antolatzeko beharra ekarri zuen. Prozesua ez zen, ordea, azkarra izan, eta ikasle askorengan egoera horrek ziurgabetasuna eragin zuen. Maila emozionalean, berriz, egunerokoan ikasleek ohikoak zituzten erreferentziak eta harremanak eten egin ziren bat-batean, eta horrek bere aztarna utzi zuen hainbat ikaslerengan. Aztarna horren sakontasunak lotura zuzena izan zuen bakoitzak etxean bizi duen errealitatearekin (etxeko giroa, gurasoen lana, eta abar).\nProtokoloa esku artean dugula hasi dugu ikasturtea, hobetu ditzakegunak hobetuz eta familiekin elkarlanean. 12-18 urteko ikasleekin arauak gogoraraztea ezinbestekoa zaigu. Osasun neurriak izanik, denon ardura da. Ikasleek osasun neurriak barnera ditzaten saiatzen gara. Ikasleen sarrera eta jolasgaraiak ere berrantolatu ditugu eta taldekatze egonkorrak murriztu. Egin daitekeen guztia egiten saiatuko gara.\nOrain arteko hiru asteak bezalakoak baldin badira, nahikoa lan izango dugu. Egoera berrira moldatzea denoi ari zaigu kostatzen. Baldintza eta protokoloekin ez dira errazak kudeaketa lanak, baina esan beharra dago haur eta gazteek erabat harritu gaituztela. Guretzako zailak izan daitezkeen eguneroko ekintzei beraiek naturaltasunez eta modu positiboan egiten diete aurre. Beraz, ilusioa piztu zaigu. Beraiek dira etorkizuna eta gure lana ikasle hauen bidelagun izatea da, beraz, indarrez aurrera jarraitzea besterik ez zaigu tokatzen. Denon artean egingo diogu aurre\nMomentuz, gure egunerokoan ikasle guztiekin talderik etxeratu gabe jarraitzen dugu eta horrela izatea espero dugu ahalik eta denbora gehienean. Jakin badakigu, ordea, momentu hori iritsi daitekeela. Hala ere, uste dugu martxotik ekainera ikastetxe bezala ikasi genuen guztiak balio izango digula egoerari modu eraginkorrean aurre egiteko.


Londresko kaleetan barrena | Kultura | Berria\nMusika. Sault 'Nine'\nLondresko kaleetan barrena\nInflo ezizeneko soinu-aztiak gidatu eta ekoitzitako kolektibo britainiarraren bosgarren lana da Bederatzi hau (Nine); bi urte inguruko tartean Saultek plazaratu duen bosgarrena. Lan berri honek antzekotasun asko ditu lehenengo bi diskoekin, 5 eta 7-rekin, batez ere, grabazioaren iraupenari dagokionez, 40 minutu eskas irauten baitu. Izan ere, Untittled (Black Is) eta Untittled (Rise) askoz lan luzeagoak dira, baina bi horiek bezala, Nine-k ere gai jakin baten inguruko kontakizuna gordetzen du: Londresko kaleetan beltzek bizi dituzten gertaera latzen inguruko narrazioa, betiere, maitasunaren aldeko aldarria erabat baztertu barik. Antza denez, diskoa 99 egunetan soilik egongo da eskuragarri eta entzungarri. Hartara, interesik baduzue, azkar ibili!\nAurreko erreferentzietan bezala, Cleo Sol soul abeslariaren lanak disko osoa zeharkatzen du, —oraintsu, amatasunaren inguruko lan bikoitza kaleratu du, Mother, jakina, Inflok ekoitzia—. Hala, Alcohol doinuan bere sentiberatasun osoa zabaltzen du, soul kutsuko baladan, «O-o, alkohola, begira zer egin dudan» xuxurlatzen duen bitartean. Alkoholak auzoetan eragiten dituen tragediak gozotasunez iradokitzen ditu Solek. Diskoa ixtenduen Light's In Your Hands gospel kutsuko baladan ere nabarmen altxatzen da Cleoren ahotsa pianoaren laguntzaz. Kantuak kale ilunetako batailetatik ateratzeko argi izpia haizatzen du: «Gezur bihurtzen diren hainbeste promesa;/ ez duzu berriro hasi nahi eta norbaiti aukera bat eman». Cleok, halere, oldarkor azaltzeko gaitasuna ere erakusten du; esaterako, London Gangs abestian, non ahotsa baxu distortsionatuekin kiribiltzen den.\nDiskoan agertzen den emakumezko beste ahots bat Little Simz rap zalearena da —gogoratu Inflok aurten Sometimes I Might Be Introvert bikaina ekoitzi duela—. Are You From London? doinu lasaia espazio handiko eremua da Simzek bere etorria askatzeko, haize instrumentuekin jantzita. Musikariak kalezuloetako arriskuak kontatzen ditu bizi-bizi: «Kalean hiltzaileak ezagutzen ditut, baina benetan ez naiz sartzen. Ez dugu minik eragin nahi; Baina Poliziaren soinua entzuten dugunean aktibatu egiten gara».\nSoulaz eta rapaz gainera, bestelako soinu beltzen oihartzunak ere biltzen dira, Saulten disko guztietan gertatzen den legez. Hala, Trap Life abestian New York hiriko ESG taldetik edaten duen afrikanismoa antzematen da, eta Fear doinua Londresko karriketan hedatu den grime genero elektronikora hurbiltzen da, baxuak azpimarratuz.\nSaultek aurretik karrikaratutako Untittled (Black Is) eta Untittled (Rise) diskotzarrak baino lan ilaunagoa da Nine, eta, hasieran entzulea harritu dezakeen arren, entzulea laster jabetuko da aurreko lanen parekoa dela. Horiek horrela, Saulten lantegian irabiatutako saltsa beltz gozagarria da bosgarren Bederatzi hau.


Oroimenaren ahulezia eta ezkerraren ajeak, Asel Luzarragaren ‘Bahiketa’-n | Kultura | Naiz\nOroimenaren ahulezia eta ezkerraren ajeak, Asel Luzarragaren ‘Bahiketa’-n\nGizartearen ziurtasunetan arrakalak sortzea da Asel Luzarragaren literaturgintzaren zioa eta, hala, ‘Bahiketa’ (Txalaparta) eleberriak hazkura eragingo dio irakurleari. Oroitzen ditugunetatik zer den egia eta zer ez gogoetatu beharko du bi pertsonaien arrastotik: desagertua da bata, eta bigarrenaren oroimenak egiatik zer duen igarri beharko du.\nAmalur ARTOLA|2020/09/04 Eguneratua:\nAsel Luzarraga, gaur Donostian. (Jon URBE | FOKU)\n«Gure ziurtasunak ziurgabe bihurtzea gustatzen zait, zalantza sortzea, gure buruagaz zintzo izaten saiatzen garenean noraino gauden seguru ikustea». Hitz horiekin laburbildu du Asel Luzarragak bere literaturgintzaren zioa eta, Txalapartarekin argitaratu berri duen ‘Bahiketa’ eleberrian ere, irakurleari hazkura eragin nahi izan diola berretsi du.\nEleberriaren muina 2012an Buenos Airesera egindako bidaia batean etorri zitzaiola kontatu du: «Lagun psikologo batzuen etxean nengoen eta gau batean porro bana egin genuen. Oso bidaia txarra eduki nuen, denbora-espazioaren haustura etabar». Egun horietan Orhan Pamuk-en ‘Liburu beltza’ irakurtzen ari zen, eta esperientzia batak bestera eramanda, bahiketa bat irudikatzearen ideia sortu zitzaion. Baina ez edonolako bahiketa, irakurleak argitu beharko duen ekuazioa honakoa baita: zer da, zehazki, baituta dagoena?\nBi protagonista ditu eleberriak. Batetik, Edu, marxista eta Buenos Airesko ‘La Hoz’ egunkari fiktizioan lan egiten duena, eta bestetik Matxin, anarkista, argitalpenerako artikuluak idazten dituena. 90ean Euskal Herritik ihes eginda iritsi ziren Argentinako hiriburura biak, eta ordutik lagun minak izan dira, baita maitaleak ere. Baina egun batean Matxin desagertu egingo da, inork nola ez dakiela.\nEleberrian zehar, irakurleak Edu pertsonaiaren oroimena izango du inkognita argitzeko akuilu. «Eduren buruan joan etorri bitxiak daude, ez da fidagarria, eta irakurleak ebatzi beharko du zer den asmatua eta zer egia, zehaztu du Luzarragak.\nIdazlearen hitzetan, gizakion memoria ahula da. «Askotan nahasten ditugu gure oroitzapenak pentsatu edo amestu ditugun gauzekin, baditugu gure oroitzapen faltsuak». Eta eleberriaren izenburuarekin (‘Bahiketa’) jolas bat badagoela azaldu du, «nor, zer dagoen bahituta ere badelako gaia, zentsura, elkarren arteko traizioak, jakin arren ez dakizkigula esaten ditugun gauzak, gure buruari egiten dizkiogun tranpak». Hala, nor-zer dagoen bahituta interpretatu beharko du irakurleak: «Liburua zabalik uzten dut, irakurleak horko egiak interpretatzeko».\nPertsonaien eraikuntza ere zaindu du. Azaldu duenez, Erich Fromm-en ‘Askatasunaren beldurra’-n dago Edu ulertzeko gakoetako bat: «Izaera autoritarioa gizaki modernoak ezerezari ihes egiteko bilatzen duen bide bat dela dio, sadomasokismoarekin lotzen duena. Eduk badu hortik, jarrera sadiko edo menderatzailea du, Matxin mendean eduki nahi du, baina aldi berean mendeko ere sentitu nahi du».\nEzker garaikideari kritika egiteko ere erabili du eleberria, «lehenengo munduko ezkerrean auto-gorrotoa oso zabaldua baitago: ez gaude gure ideien mailan eta gure burua zigortzen dugu horregatik». Adibide moduan, eleberriko ‘La Hoz’ egunkariko lantaldeak bere burua «oso feministatzat» badu ere «denak gizonak» direla aipatu du. «Dialektika horretan kontraesan horiez ere ari naiz».\nAzkenik, Buenos Aires eszenatoki izateaz gainera «hirugarren pertsonaia» ere badela nabarmendu du idazleak –«Edorta Jimenezek esan zidan usaindu egin duela Buenos Aires»–, nahiz eta eleberrian zehar beste hiri batzuk ere aipatzen diren, tartean Donostia. «Zirikatzea gustatzen zait. Gentrifikazioa, paisaiaren eraldatzea edo deserrotzeaz hitz egiten da, zelako Donostia topatuko lukeen itzuliko balitz».


Joxean Artzek (Usurbil, 1939) 70. hamarkadatik gaur egun arte egindako poesia-lanean murgiltzeko bidaia da “Ikimilikiliklik. JA Artzeren unibertsoa”. Mikel Laboaren abesti mitikoen egile delako da, besteak beste, ezaguna Artze. Baina XX. mendeko euskal artista berezienetakoa ere bada, eta baita hainbat alor artistikoetan (literatura, audio-grabazioak edota eszena-ikuskizunak) gauzatutako obra ezezagunagoaren jabea ere.\n“Ikimilikiliklik. JA Artzeren unibertsoa” ikus-entzunezko instalazioa da, ordu erdi inguruko iraupena duena, eta bere xedea autorearen azken berrogei urteetako obra ezagutaraztea da haren mundua osatzen duten irudietan, musikan eta hotsetan ikusleak barneratuz. Bideo-instalazioak “Ikimilikiliklik bidekidekaria” ikuskizunari zor dio izena, Joxean eta Jexux Artze-anaiek Mikel Laboarekin batera, 70. hamarkadan, gauzatu zuten esperientzia artistiko aurrerazaleari. Multimedia ikuskizun hark (musika, poesia eta irudia) garaiko kultura-moldea astindu zuen, eta, besteak beste, Veneziako 1976ko Bienalean izan zen ikusgai.\n“Ikimilikiliklik. JA Artzeren unibertsoa” zentzuen esperientzia ikusgai izango da Arantzazuko Gandiaga Topagunea kultur zentroan, doan, hilaren 12tik 27, honako ordutegian: asteartetik ostiralera, 11.00etatik 14.00etara, eta larunbatetan, igandeetan eta jaiegunetan, 11.00etatik 14.00etara eta 16.00etatik 18.00etara.\nEgun gutxi gelditzen dira, irailaren 2tik, Arantzazuko Gandiaga Topagunea kultur zentroan ikusgai izan den “Arantzazuko arte-lantegia” erakusketa kolektiboa bisitatzeko. Pintura- eta eskultura-bildumak Arantzazun erro sendoak dituzten lau artistaren lanak hartu ditu: Xavier Álvarez de Eulate, Jose Luis Iriondo, Juan Arriola eta Xabier Egaña. Itxiera-jardunaldia igandean izango da, urriaren 16an, eta bertan izango dira Arriola eta Egaña bisitariekin hartu-emana izateko gogoz.\nGogoan izan dezazuen, bisita-ordutegia honakoa da: larunbatetan, 11.00etatik 14.00etara eta 17.00etatik 19.00etara eta igandeetan eta jaiegunetan, 11.00etatik 14.00etara. Interesdunek erakusketako katalogoa Gandiaga Topagunea kultur zentroan bertan eros dezakete.\nArantzazuko Basilika berria eraiki eta dekoratu zen garaian, Jorge Oteizaren itzalean, zenbait frantziskotar artistek beren lengoaia propioak landu zituzten espresio artistikoa garatzeko, Arantzazuko arte-lantegian. Lau fraideren lana nabarmendu zen batik bat: Xavier Álvarez de Eulate, Jose Luis Iriondo, Juan Arriola eta Xabier Egaña. Álvarez de Eulate elizgizon klasikoak eta tradizionalak asmatu zuen, gure inguruan aurrenekoz, Jainkoaren esentzia abstrakzioaren ikuspegi modernoaz margotzen. Iriondo margolari finak eta abilak figurazio gozoz jantzi zituen Gipuzkoako eta Euskal Herriko hainbat eliza. Arriolak eskulturak eta konstrukzioak landu zituen art povera-ren lerrotik, frantziskotarren pobrezia-botoaren eraginez, ziur aski. Eta Egañak espresionismo koloristari eutsi zion, Alemaniako mugimenduen gertuko, gizakiaren gorputzak ezinezko eskortzoetan hautsiz.\nArantzazun erro sendoak zituzten lau artista horien zenbait pintura- eta eskultura-lan ikusgai izango dira, Arantzazuko Gandiaga Topagunean, irailaren 2tik urriaren 16ra. Publikoari zabalik egingo den inaugurazio-ekitaldian Juan Arriola eta Xabier Egaña artistak eta erakusketako komisario Edorta Kortadi izango dira, eta bertaratuei erakusketako katalogoaren ale bana emango zaie. Bisita-ordutegia honakoa izango da: larunbatetan, 11.00etatik 14.00etara eta 17.00etatik 19.00etara eta igandeetan eta jaiegunetan, 11.00etatik 14.00etara.\n6-11 urte bitarteko haurrei\nApirilak 9 edo maiatzak 14, larunbatak\nArantzazu beti izan da kulturaren gordailu, kulturzaleen atsedentoki eta kabi. Eta bada gaur egun ere. Horren erakusgarrietako bat dugu datorren azaroaren 14an, larunbata, arratsaldeko 18.00etan, Arantzazuko Gandiaga Topagunea kultur zentroan izango den “Misterioari dario” emanaldia. Kultura-modu anitzeko emanaldiak, Zumarragako Antiguako baselizan duela zenbait aste ere gauzatu zenak, Arantzazu Gaur Fundazioa du antolatzaile bezala, eta Arantzazuko Parketxea laguntzaile.\n“Misterioari dario” ekitaldi berezia eta hunkigarria da, zeinetan hiru diziplina artistiko -marrazkia, musika eta hitza- bakarrean uztartzen diren. Lau sortzaile jardungo dira ikuskizun bitxi honen hariak ehotzen: Josu Maroto marrazki-lanetan, Pello Ramirez biolontxelista, Jon Goenaga piano-jotzailea eta Andoni Salamero poesia errezitatzen.\nGema Arrugaetaren “Izadiaz-Gizakiaz” argazki-erakusketa apirilaren 12tik maiatzaren 3ra Gandiaga Topagunean\nArantzazuko Gandiaga Topagunea kultur zentroak Gema Arrugaetaren “Izadiaz-Gizakiaz” argazki-erakusketa hartuko du apirilaren 12tik maiatzaren 3ra. Naturan, bidaietan eta landa-eremuan espezializatutako argazkilari profesionalaren erakusketak, ARG! Festibaleko ekintza-programaren baitakoa, Arantzazu Gaur Fundazioaren eta Oñatiko Udalaren laguntza du. Inaugurazio-ekitaldia apirilaren 12an, igandea, 13:00etan, izango da.\nArgi- eta kolore-joko estetikoa baliatuz, “Izadiaz-Gizakiaz” bilduma transhumantziak eta naturak duten harremanaren gaineko formatu handiko hogeita bost argazkiz osatua dago.\nErakusketa ikusgai izango da ostiraletan, 16.30etik 19.30era, eta larunbatetan, igandeetan eta jaiegunetan, 11.00etatik 14.30era eta 16.30etik 19.30era. Bisita gidatua egiteko aukera izango du publikoak apirilaren 18an, larunbata, 12.00etan. Sarrera doakoa da.


Enplegu publikoaren kontsolidazioaren alde mobilizatu gara lan zentroetan, apirilaren 22ko greba presente | LAB SINDIKATUA\nZerbitzu Publikoak Enplegu Publikoa Enplegu publikoaren kontsolidazioaren alde mobilizatu gara lan zentroetan, apirilaren 22ko greba presente\nEnplegu publikoaren kontsolidazioaren alde mobilizatu gara lan zentroetan, apirilaren 22ko greba presente\nLAB, ELA, CCOO, SATSE, STEILAS eta ESK sindikatuok deituta, enplegu publikoa sortu eta behin behineko langileen kontsolidazioa galdegiteko milaka langilek hartu dute parte lan zentroetan antolatutako kontzentrazio eta mobilizazioetan.\nApirilak 22ko greba aurretik, apirilak 15ean ere administrazio eta sektore desberdinetako lan zentroetan mobilizazioak antolatuko ditugu ardura daukaten agintari eta alderdi politikoei irtenbide egoki bat eskatzeko.\nZerbitzu publikoen defentsan, enplegu publikoa sortu eta behin behineko langileen kontsolidazioa galdegiteko, sindikatuok abian jarritako mobilizazio dinamikaren baitan, kontzentrazio eta ekimen desberdinak gauzatu ditugu gaur sektore publikoko milaka langilek beraien lan zentroetan:\n-EAEko hiru hiriburuetako udaletxeetan, Bilbo, Gasteiz eta Donostian, ehundaka langilek babestutako kontzentrazioak gauzatu dira. Baita hiru lurraldetako beste hainbat udaletxetan ere, handienen artean, Gipuzkoako Orereta, Irun edo Eibar; Bizkaiko Durango, Gernika, Balmaseda, Getxo edo Galdakao; eta Arabako Laudio.\n-Gipuzkoako Foru aldundian, Bizkaiko IFASen edota Arabako IFBSn ere elkarretaratze jendetsuak izan dira.\n-Administrazio Orokorreko hiru hiriburuetako Eusko Jaurlaritzako egoitza aurrean, hots, Gasteizen Lakuan, Bilbon Kale Nagusia 85ean, eta Donostian Andia kalean, zein Lanbideko zentro desberdinetan ere elkartu dira bertako langileak.\n-Osakidetzan hainbat ospitaletan eta osasun zentrotan gauzatu dira elkarretaratzeak, batzuk aipatzearren, Santiagoko ospitalea eta San Martingo osasun zentroa Araban, Gurutzetako ospitalea eta Basurtoko osasun zentroa Bizkaian edota Zumarragako ospitalea eta Amara Berriko osasun zentroa Gipuzkoan\n-Hezkuntzan, Gipuzkoa eta Bizkaiko zentro gehienak itxita badaude ere, elkarretaratzeak gauzatu dira irekita dauden Arabako hainbat ikastetxetan, Adurtza eta Salburuakoak esaterako. EHU-Leioan ere elkartu dira langileak, eta Haurreskoletako langileak ekimenera batu dira, elkarretaratzeak gauzatuz, besteak beste, Gasteizko Izarra Haurreskolan edota Eibarreko kudeaketa langileak dauden lan zentroan.\n-Garraio publikoari dagokionez, Metro eta Eusko Treneko langileek elkarretaratzeak egin dituzte.\n-Komunikabide publikoen kasuan, EITBko Miramon eta Bilboko zentroetako langileek ere ekimena babestu dute, elkarretaratzeak gauzatuz.\nEusko Jaurlaritzak berak onartu bezala, Espainiako Estatuko eta Europako behin behinekotasun maila handiena daukagu gure sektore publikoan. %40tik gorako behin behinekotasuna ez da salbuespena, baizik eta administrazio, sektore eta eremu guztietan sistematikoki, modu orokortu batean eta kasu askotan iruzurrean errepikatzen den errealitatea.\nZerbitzu publikoen ahultzea eta langile publikoen prekarizazioa dakarten enplegu politika orokortu hauek azpikontratazio eta pribatizaziorako aurretiazko pauso gisa soilik uler daitezke. Gure agintariek zerbitzu publikoekin negozioa egiteko erabaki politikoa hartu eta horretara bideratutako neurriak sustatzen dituzte, beraz.\nEgoera honi irtenbide egoki bat emateko ardura daukaten agintari zein alderdi politikoek erantzun egokirik ematen ez diguten bitartean, sindikatuok adostutako mobilizazio dinamikarekin aurrera jarraituko dugu. Hurrengoak, apirilak 15ean lan zentroetan gauzatuko diren mobilizazioak eta apirilak 22ko greba eguna.


Arabak berritu egin du Arabako Emakume Profesional eta Enpresarien Elkartearekin duen konpromisoa . El Correo\nArabak berritu egin du Arabako Emakume Profesional eta Enpresarien Elkartearekin duen konpromisoa\nForu erakundea eta Arabako Emakume Profesional eta Enpresarien Elkartea (AEPEE) elkarlanean jardun dira emakumeen artean ekintzailetza eta jarduera profesionala sustatuz 1997an lehenbiziko hitzarmena sinatu zutenetik\n13 noviembre 201600:55\nArabako Foru Aldundiak eta Arabako Emakume Profesional eta Enpresarien Elkarteak hitzarmen bat sinatu dute gaur, bi erakundeen arteko elkarlanari eutsiko diona emakumeen artean ekintzailetza eta jarduera profesionala sustatzeko beste urtebetez. Bien arteko harremana oso estua da, zeren, 1997tik aurrera, hitzarmen horren bidez bideratu baita foru erakundeak elkartearen jarduerei eman dien laguntza.\nEntitate biak bat datoz aitortzean emakume ekintzaileentzako laguntza funtsezko faktore bat dela lurraldearen garapenerako, zeren eta sendotu egiten baitu gure enpresari ehuna, eta positiboki eragiten emakumeen enpleguan. “Enplegua eskuratzea eta lan baldintzak berdintasunean garatzea funtsezko elementuak dira emakumeek autonomia eta beregaintasun handiagoak lor ditzaten, eta, hartara, berdintasunaren aldeko beste aldaketa batzuk eragin ditzaten, azaldu du Pilar García de Salazar diputatuorde nagusi eta Ekonomiaren Garapen eta Lurralde Orekaren Saileko foru diputatuak, Julia Libera elkarte horretako presidentearekin batera hitzarmena sinatu duenean.\nHitzarmena, 25.000 euroz hornitua, AEPEEren sariak babesteko ez ezik (sari horiek banatzen dira emakumeek beren enpresari, profesional eta zuzendari ibilbidean egindako lanari ezagutza publikoa emateko; 2016ko edizioa joan den astean izan zen), emakumeak enpresaren arloan ahalduntzeko jarduerei laguntzeko ere bada. “Asmoa da emakumeak enpresarien eta profesionalen arloan ahalduntzearen gaineko ikuspegi argi bat helaraztea, dimentsio anitzeko tresnak eskainiz beren burua garatzeko mintegi, jardunaldi eta topaketen bitartez”, gainerako du Libera andreak.\nArabako emakume profesional eta enpresarien elkartea irabazteko xederik gabeko entitate bat da, 1993az geroztik dabilena lanean Araban, emakume enpresari, zuzendari eta profesionalen zein izateko asmotan direnen alde egiten, eta aholkularitza eskaintzen die harrezkero enpresari berriei, dela enpresak sortzeko fasean nahiz garatzeko fasean.


Roberto Martín praktikak Innovae-n - 3D\nRoberto Martín praktikak Innovae-n\nMai 13, 2022 | LPK-Praktikak\nINNOVAE PRAKTIKAK Roberto Martín\nRoberto Martín naiz eta Donostiko enpresa batean egon naiz praktikak egiten Innovae-n.\nInnovae-ko praktiketan, bi ikasle egon gara praktikak egiten, Ander Cordon eta nik. Praktiketako proiektua, jostailu denda zaintzaile bat izatea VR-n, hau da, zuk agertzen zara kamera gela batean eta joan\nbehar zara jostailu dendaren beste puntara kamara bat konpontzeko, bidean kamera konpontzeko, ikarak daude. Bide osoan, ez dago argirik eta zerbait ikusteko bidean, linterna bat daukazu, baina linternaren\nbateriak, 60 segundu pasatu ondoren amaitzen dira eta beste bateria bat hartu beharko duzu.\nZer egin dut praktiketan?\nNik programazioaren aldea garatu duk jokoa erabilgarria izateko, hau da, sustoak egin dut, linterna/bateria sistema egin dut, jostailu dendaren argi sistema egin dut, jokoaren postprodukzioa egin dut, VFX atala garatu dut, iluminazio mapa garatu dut, pertsonaia VR-ra garatu dut…\nRoberto Martín: https://www.youtube.com/watch?v=Lz9DLqKlBFU


‘Claudio Constantini Quintet’ izango da hoteletako denboraldiari hasiera emango diona, tangoa eta jazza uztartuta | Fundación Bilbao 700 - III Millenium Fundazioa\n24 Ira 2015\n‘Claudio Constantini Quintet’ izango da hoteletako denboraldiari hasiera emango diona, tangoa eta jazza uztartuta\nIrailaren 25ean (barikua) eta 26an (zapatua), 23:00etan, ‘Claudio Constantini TangoJazz Quintet’ taldea izango da Silken Indautxu hotelean. Atzerrian ere oso ezaguna den Claudio Constantini bandoneon-jotzailea da taldeko liderra. Finkatuta dauden bi genero batzea da talde honen proposamena; emaitza, berriz, musika indartsua bezain dinamikoa eta berria.\nEstatuko jazz musikaririk onenetarikoak dira taldekideak. Boskote honen musika barren-berrenekotik abiatu eta erabat lehergarria izatera lerratzen da, uztartutako mundu bi horien, tangoaren eta jazzaren, sentsazioak sortu eta irudiak gomutarazita. Musika bitzuak garai berean eta antzeko inguruabarretan sortu ziren, euren jatorriko hiriek ate-zabalik izanik, Buenos Airesen, Montevideon zein New Orleansen nagusitzera ausartzen zen zein-nahi eragin jasotzeko.\nClaudio Constantini taldeko liderrak taxututako musika jotzen dute. Bandoneon-jotzailerik ezagunenetakoa da hemen eta atzerrian. Proiektu honetan, musikari zailduak eta kalitate handikoak ditu bidelagun: Federico Lechner piano-jotzailea, Toño Miguel kontrabaxua, Hernan Hock gitarra elektrikoarekin eta Andrés Litwin bateria jotzen.\n‘365 JAZZ BILBAO’ zikloaren barruan, Bilbao 700 Fundazioak jazz musikako programazio egonkorra NH Villa de Bilbao, Hesperia Bilbao Campo Volantin eta Silken Indautxu hoteletara zabaldu du. Kontzertuak bariku eta zapatu gauetan eta dohainik izaten dira; tragoa hartzea nahikoa izango da kontzertuaz gozatu ahal izateko.\nClaudio Constantini TangoJazz Quintet- Silken Indautxu hotelean.\nIrailaren 25ean (barikua) eta 26an (zapatua)\nFederico Lechner (pianoa) + Antonio Miguel (kontrabaxua) + Hernán Cock (gitarra elektrikoa) + Andrés Litwin (bateria) + Claudio Constantini (bandoneona & konposizioak) 23:00etan. (tragoa hartu behar da kontzertua entzuteko).


COVID-19aren semaforoa EAEn: Araba, Bizkaia eta Gipuzkoa, 2021eko abuztuak 9\nAgurain, Bergara eta Hernani eremu gorritik irten eta laranjara igaro dira asteburuan, egoera epidemiologikoa hobetuta. Beraz, 5.000 biztanle baino gehiago dituzten 68 udalerri geratzen dira oraindik eremu gorrian, covid-19ak EAEn herriz herri izan duen eragina neurtzen duen Eusko Jaurlaritzako Osasun Sailaren semaforoaren arabera. Horietako zortzitan, gainera, intzidentzia metatua 1.000 kasutik gorakoa da.\nArabak (530 kasu 100.000 biztanleko) eremu gorrian jarraitzen du, baita Gasteiz hiriburuak eta beste bi udalerri handik ere: Amurrio eta Laudio.\nAgurainek egoera hobetu du eta eremu laranjara igarotzea lortu du.\nBizkaia ere (747 kasu 100.000 biztanleko) eremu gorrian dago, baita Bilbo eta lurraldeko udalerri handi guztiak ere. Ez dago bakar bat ere eremu laranjan, horian edo berdean.\nGipuzkoa (609 kasu 100.000 biztanleko) eremu gorrian dago, baita hiriburua eta ia udalerri guztiak ere: Andoain, Arrasate, Aretxabaleta, Astigarraga, Azkoitia, Azpeitia, Beasain, Deba, Donostia, Eibar, Errenteria, Hondarribia, Irun, Lasarte-Oria, Lezo, Mutriku, Oiartzun, Oñati, Ordizia, Orio, Pasaia, Tolosa, Urnieta, Urretxu, Villabona, Zarautz, Zumaia eta Zumarraga.


Sakarinak minbizia sor dezake… — Eibar.ORG | Eibarko peoria\nHemen zaude: Hasiera / Blogak / Amatiño / Sakarinak minbizia sor dezake…\nSakarinak minbizia sor dezake…\nAmatiño 2012/07/11 16:50\nSakarina gozagarriak minbizia eragiten (omen) du. Holaxe, batere ñabardura eta erdipurdikorik gabe, frogatu zuten orain hogeita hamabost urte inguru Estatu Batuetan egindako ikerketek. Laborategi-arratoiei egunero eman zitzaien, hainbat hilabetetan, euren pisuaren %5 besteko sakarina eta dezente askori minbizi-tumoreak hazi zitzaizkionez maskurian... Horra, zientzia hutsa, enpirismo nabarmena.\nKontua da, ordea, gutako edonork norberaren pisuaren %5 besteko sakarina egunero hartuko balu benetan gaixorik amaituko lukeela, larri-larri gainera. Ondorioz, IARC (Minbizia Ikertzeko Nazioarteko Agentzia) erakundeak zentzu handiz erabaki zuen egunero hiruzpalau kilo sakarina hartzea kaltegarri samarra izan daitekeela.\nEgia ere bada inork ez duela orain arte frogatu ahal izan sakarinak minbizirik sortzen ez duenik… behar bada ezein laborategik ez duelako oraindik horrenbeste sakarina jateko gertu legokeen giza-akuririk aurkitu. Inork nahi izango balu… bere burua eskaini besterik ez du.\nEsan gabe doa sakarinaren kalteak frogatzeko abian jarritako ikerketak ez zirela egin kontsumitzaileren bat edo beste gaixotu zelako, azukre-biltegiek salmenten murrizketa sumatu zutelako baino. Zientzia hutsa, enpirismo nabarmena. Baina, tira, berrogei urte geroago ere ez da zalantza erabat saihestu.\nSakarina gozagarria 1879 urtean izan zen lehen aldiz sintetizatua, ikatzetik eratorria, Baltimoreko John Hopkins Unibertsitatean. Egun toluenotik ateratzen da, petroliotik jakina, parazetamola bezalaxe. Petrolioak, txerria bailitzan, denerako ematen baitu.


Nere bizi proiektua : bizitzeko, ongi bizitzeko,eta ez bakarrik - IDOKI Euskal Herriko Etxe Ekoizleak\nNere bizi proiektua : bizitzeko, ongi bizitzeko,eta ez bakarrik\nHarrera - Etxe ekoizle izaiteko\nGure elkartearen ekarpena\nEtxe ekoizpenak egin\nUrratsez urrats, nere proiektua eraiki\nEtxe ekoizpenak saldu\nEtxe ekoizpenak ezagutarazi IDOKIri esker\nTaldeko promozio ekintzak\nEz da nola nahika etxe-ekoizle bilakatzen. Ardura bizi-proiektua engaiatzen da urte andana batentzat, jende bakotxak luzara bere tokia atxeman behar du. Abiatu aitzin, doi bat gogoetatu behar da.\nAlde ekonomikoa landu behar da : laborantzaz bizitzeko\nEtxaldeko ekoizpenen saltzeak inbestizamendu berriak (eraikin, tresnak) ekartzen ditu.\nTeknikoki, etxaldeko lan-tresna egokitu behar da aktibitate berriari eta sanotasun legeria kondutan hartu behar da. Alde ekonomikoa ongi landu behar da, inbertsioak ongi neurtzeko.\nBizi-proiektua landu behar da : laborantzan luzara ongi bizitzeko\nEtxe ekoizle guziek erranen dute : egunak ongi beteak dira. Errealitate gogorra da, lan eta bizi-baldintzak ahal bezain bat zaindu behar dira. Norberak egiten ahal duen lana hartuz, ez gehiago ! Luzara, iraun behar da.\nEtxaldea eramaiteaz gain, ekoizpenak egin eta saldu behar dira. Lan denbora gehigarri horri nolazbait hartu beharko da. Lan antolaketa zehatza eta gaitasun bereziak beharrezkoak dira etxe ekoizle bilakatzeko.\nTaldean da indarra : partekatzeko eta ez bakarrik izateko\nHogoi urteko esperientzia dugu elkartean. Hainbat etxe-ekoizle sustatu ditugu haien proiektuetan, bakarka edo taldean. Ekoizpenak egitetik salmentaraino, ekimen ainitzen lekuko izan gira.\nEuskal Herriko laborantza sustatu nahian, etxe ekoizleek kalitate urrats (idoki, sormarka, biologikoa) fidagarriak eraiki dituzte, kalitatezko janaria eskainiz baitezpadako konfidantxa sortzen erosleen baitan.


Linux-Ubuntu: klik baten distantziara\nUbuntu 10.10 WEB zerbitzariaren instalazioa\nUbuntu 10.10 bertsioak ez dakar pakete-hautatzaile tresna, beraz eskuz instalatu behar dugu terminal batetik hurrengo komando hau idatziz:\nirakaslea@myubuntu:~$ sudo apt-get install tasksel\nInstalzioa egin ondoren zuzenean tasksel exekutatzen dugu:\nirakaslea@myubuntu:~$ sudo tasksel\nAteratzen den menuan, LAMP Server sarrera hautatuko dugu.\nBehar diren paketeak jaitsi eta gero, data-baseak ( MySQL) kudeatzeko administratzailearen pasahitza eskatuko digu\nGura duguna eman eta zerbitzaria martxan izango dugu.\nBerez, apache-ren konfigurazioan web orriak gordetzeko sortzen da /var/www karpeta, root baimenekin.\nHori dela eta, karpeta hori jabeaz aladatu behar dugu eta eslitu baimen egokiak:\nirakaslea@myubuntu :/var/www sudo chowm -R irakaslea\nPassword for irakaslea: ********\nBerriro, web zerbitzua abiaraziko dugu:\nirakaslea@myubuntu :~ sudo /etc/init.d/apache2 restart\nZerbitzaria , web orriak "zerbitzeko" prest dago\nOrdua: 23:11 No hay comentarios:\nTags instalazioa, lamp, zerbitzaria\nARAZOAK FIREFOX nabigatzailearekin\nFireFox nabigatzailea ireki nahi nuenean , hasi zen egikaritzen baina tartetxo bat igaro eta gero ez zen ezer ez agertzen. Arazo hori ekiditeko, home -karpetan ezkutatua den .mozilla fitxategiari izena aldatu eta martxan geratu da FireFox famatua\nDena dela , Chromium instalatu nuen badaezpada!\nOrdua: 18:10 No hay comentarios:\nTags firefox, programazioa\nJava 6.0 Plugina\nGaur arte ateratako azken Ubuntu bertsioan ( 10.4) Sun Java 6.0 plugina erraz instalatzen da, bertsio horrek duen software biltegitk.\nIreki hurrengo menu hau : Aplikazioak/ Ubuntu Software-Biltegia , ondoren bai "Ubuntuk eskainia" bai "Canonical-en kideak" auekertetan bilatu "Sun Java 6.0 Plugina" eta Intalatu botioa sakatu. Denbora tarte igaro ondoren instalatzeko baimena estatuko zaizu ; onartu eta instalazioa burutuko da.\nBukatzen denean instalatuta dagoela ziurtatzeko ireki FireFox eta helbide barran idatzi about:plugins , aterako den zerrendan pluginak ikusiko dira.\nIreki helbide hau , ariketa interaktiboa egikaritzeko\nOrdua: 11:58 No hay comentarios:\nTags java plugin instalazioa, ubuntu 10.4\nDatu Baseak: MySQL\nMysql instalatzen denean , datu-baseetan metatzen den informazioa gordetzeko berez karpeta bat aukeratzen da; ohikoena da /var/lib/mysql/ karpetan datu-baseak gordetzea.\nBestalde , datu baseak fitxategaik izanik , horien babeskopia egin dezakegu. Horretarako , badago komando berezia.:\nmysql> mysqldump --op -u erabiltzailea -p datu_base_izena > /nahi/dugun/karpeta/DB-babeskopia.sql\n" erabiltzailea" izango da mysql maneiatzeko baimenik duen\ndatu_base_izena : Kopiatu nahi dugun DB\n-p aukera ipini denez pasahitza eskatuko digu , babeskopia egiten hasi baino lehenago\nOrdua: 13:30 No hay comentarios:\nTags datuBaseak, mysql\nIrratia entzuteko Mozilla nabigatzaileak wmpfirefoxplugin izeneko gehigarraia behar du\nOrdua: 21:14 No hay comentarios:\nPICASA : instalazioa\nPicasa, irudiak kudeatzeko ordenagailuan instalatzen den programa bat da. Linux sistema eragilerako β-bertsioa dugu ondorengo helbide honetan.\nHelbide honetatik .deb paketeak ditugu jaisteko prest ( 32-it edo 64-bit).\nDeskarga buktatzen denean, bitan klik eginez jaitsitako fitxategian hasiko da instalazioa. ( Administratzailearen pasahitza eman behar diogu). Instalazioa egin ondoren /opt/google/picasa/ karpetan agertuko dira Picasa programak behar dituen fitxategiak.\nPicasa abiarazteko kontsola-leihoan picasa idatzi eta sakatu orduko programa hasiko da. Komenigarria izango litzateke menu batean abiarazlea jartzea; menu egokia Aplikazioak/Internet/ dugu. Segi hurrengo prozedura hau:\n"Aplikazioak" menuan eskuineko botoiarekin klik eginez hauta ezazu "Menuak editatu" ateratzen den sarrera\nAukeratu "Elementu berria".\nLeiho honetan bete behar ditugu hurrengo eremu hauek:\nIkonoa ere alda dezakegu , .svg irudiren bat adieraiz.\nOrdua: 12:40 No hay comentarios:\nTags instalazioa picasa\nEskuz , instalazioa egiteko eman behar diren urratsak\nJaitsi pakete binarioak hemendik ( Linux self-extracting) Lortutako fitxategiaren izena honelakoa izan behar da jre-6-linux-i586.bin, non bertsioa adierezten duten zenbakiak dira\nsudo komandoa erabiliz, sortu karpeta berri bat instalazioa garatzeko. Adibidez sudo mkdir /usr/java\nAldatu baimenak sortu berri den karpetari; sudo chmod 777 /usr/java\njava paketea mugitu /usr/java karpetara ; sudo mv /path/to/binariaok/jre-6-linux-i586.bin\nJoan java karpetara ; cd /usr/java\nBihurtu exekutagarri ; sudo chmod a+x jre-6-linux-i586.bin\nEgikaritu fitxategia; ./jre-6-linux-i586.bin.\nPantaila batzuk pasatu ondoren , instalatzeko baimena eskatuko digu , yes ( edo si) esanez hasiko da instalzioa\nBukatzean , jre1.6.0-17 izeneko karpeta agrtuko da garn karpetan .( Zenbakiak bertsioaren arabera izango da).\nOrain esteka sortu behar dugu , /usr/lib/firefox-addons/plugins/ karpetan ; sudo ln -s /usr/java/jre1.6.0_17/plugin/i386/ns7/libjavaplugin_oji.so\nIreki FireFox eta idatzi about:plugins ; instalazioa ondo burutu baldin bazen java-plugin-a instalatuta dagoela ikus dezakegu.\nJava gaitu behar dugu . Firefox irekirik , Editatu/Hobespenak menuan sartu eta Edukia aukeran aktibatu Java.\nIreki berriro nabigatzailea, eta java applets ireki ahalko dira\nBestalde , apt-get komandoaren bitartez egin ahal da:\n$ sudo ln -s /usr/lib/jvm/java-6-sun-1.6.0.10/jre/plugin/i386/ns7/libjavaplugin_oji.so /usr/lib/firefox/plugins/\neta ez ahaztu FireFox Hobespenetan java aktibatzea\nOHARRA: gerta liteke java-ren bertsioa ezberdina izatea, hau da, java-6-sun-1.6.0.10 izan beharrean beste bat jaistea\nOrdua: 20:50 No hay comentarios:\nTags java plugin instalazioa\n------ Bilatu ------\nHeltzear dago ...\n---------- Bideoak ----------\n---- Blog-aren sarrerak ----\n----------- Tags ----------------\ninstalazioa picasa (1)\njava plugin instalazioa (2)\nubuntu 10.4 (1)


Itzulera, dokumentala (eta V) - Luis Gurrutxaga - Uztarria (Azpeitia)\n2019ko api. 24a, 10:39\nAzken atal honetan jakin ditzagun, ba, Pellori kontatzeko gelditzen zaizkion esperientziak eta abarrak.\n–Hi,eta eguneroko martxa?\n–Egunaren arabera. Zeregin zehatz bat banian: argazkiak ateratzea. Milaka. Gaia? Natura, noski. Eta beste zeregina, hau "espirituala", denboraz gozatzea. Lehen etapan, jakina, hemengo martxarekin ohituta, eginbidez betetako bizitzatik, han inongo obligaziorik ez edukitzera... talka latz samarra izan zuan, eta hori kudeatzea erraza ez!\n–Imajina dezagun gau erdian gaudela, basoaren erdian, txabolan, ilunpean, bakarrik...\n–Bai, hasieran beldurra izan nian. Ni kaletarra izaki, zaratak-eta ez nitian kontrolatzen. Basurdea? Basahuntza? Azeria? Zer ote? Auskalo! Baina, zer egin behar nian? Sartu txabolan, atea itxi eta han, kieto? Gerora, ilargibete aldian eta, puf, liluragarria zuan pasiatzen ibiltzea gau erdian.\n–Beno, eta ia urte osoa igaro ondoren, itzuleraz zer esan?\n–Joaterakoan eta etortzerakoan ariketa berdina egin behar, egokitzapen aldia bete behar. Hasieran, tabernara kuadrillarekin joan eta ni kanpoan gelditzen ninduan. Ezin jasan tabernako zarata ziztatzaile haiek, motel! Isiltasunean ohituta, burrunbara pasatzea ez zuan samurra izan.\n–Eta, hain muturreko esperientzia bizi ondoren, zer esan dezakek?\n–Nabarmenki, sentimena askoz ere garatuago ekarri nian, askoz ere barne indar sendoagoarekin itzuli nitian. Beldur gutxiagorekin. Neurri batean, bakardadeak indartu egiten hau.\nLau urtaroak, irudietan\nPellok,aurrez aipatu dugu,milaka argazki atera zituen Iratin. Hango irudiak oinarri hartuta, Josu Bereziartuarekin, Pako San Sebastian zenarekin eta Iñaki Etxeberriarekin taldea osatuz, ikus-entzunezko proiekzio interesgarria, bikaina eta garairako modernoa gauzatu zuten. Duela 38 urteko egitasmoaz ari natzaizue.\n–Dokumentala 45 minutu ingurukoa zuan, eta garai haietan egiteko nahiko konplexua. Soreasun, Iruñean, Bartzelonan, Gasteizen eta beste hainbat leku xumeagotan eman genian. Santanderren ere bai. Hara gindoazela, Guardia Zibilak kontrolean gelditu eta materiala behatu ondoren, susmo txarra eginda, ez zigutela utziko, hi, joaten... Azkenean, antolatzailei deitu, haiek ekar arazi eta azalpenak eman ondoren, utzi zigutean hiriburura joaten. Garai haietan, badakik: kontrolak noiznahi eta nonahi.\nGaur egun, Arenasen ganbaran dago material guztia. Pozgarria litzateke egungo teknologia berrietara moldatzea eta herritarrek aukera izatea, batzuk oroitzeko berriro eta belaunaldi berriek ikusteko eta gozatzeko, laukote honen ekoizpen ederra. Hain lan eskerga eta joria egiten ari den herriko kultura taldeak ekarpen zoragarria egingo luke, egitasmoa berreskuratuta. Duela gutxi, Garraldako alkateak interesa agertu dio Pellori ikus-entzunezkoa berreskuratzeko, eta ilusioz hartu du eskaera azpeitiarrak.\nMila, mila esker, Pello Arenas jauna, hire Iratiko esperientzian eta bizipenetan murgiltzen uzteagatik. Plazer handia izan duk, hain historia bitxi eta interesgarria hiri entzutea. Atseginez aritu nauk lerro hauetan islatzen. Ez zekiat asmatu dudan, baina... Besarkadak.


Askatasuna Wendy Brownekin | Iritzia | Berria\nAskatasuna Wendy Brownekin\nZe toki eman askatasunari olatu antidemokratikoei aurre egiteko? Hori da —funtsezko beste hainbat auzirekin— Wendy Brown-ek States of Injury (1995) liburuan landu ardatzetako bat.\nBrownen kezketako bat da askatasun politikoaren gauzatzea ezin dela, zentzu demokratizatzaile batean, afera filosofiko soil bat izan. Nietzscheren ildotik, Brownek zehazten du askatasun bulkadak «halabeharrez» direla «erreakzionarioak, egoera bidegabeen eta indarkerien kontrako erreakzio gisa» sortzen diren heinean. Jaio eta hazten dira zapaltzailearen markoan. Askatasun gosearen funtsa etsaien suntsitzea da, baina irudimen «ekintza horretan zapalkuntza sortu duten baldintzak birziklatu eta errehabilitatzen dituzte, landu beharrean». Hala: «langile zapalduek lana ezeztatutako munduarekin egiten dute amets, beltzek irudikatzen dute zuririk gabeko mundu bat, feministek gizonik ala sexurik gabeko mundu bat inbokatzen dute, edo nerabeek gurasorik gabeko mundua dute fantasia». Sufrimenduaren ispiluek irudi alderantzikatu gisa funtzionatzen dute Brownen esanetan: «Ez dute eraldatzen sufrimendua sortzen duen ekintzaren antolaketa eta ez diote ekiten dominazioa burura daraman subjektuaren eraketari».\nParadoxa bat seinalatzen du Brownek askatasunaren eta identitatearen artean: menpekotasun bat dago askatu nahi duenaren eta menpekoa zapaltzen duen egituraren artean. «Gizakiaren benetako emantzipazioa», Marxekin erantzuten du Brownek, «ezin da testuinguru zehatz eta historiko bateko mugen gainditzera mugatu». Historiaren amaieran, gainditzean, ez da debeku zehatzekin bukatu behar, «askatasun oso eta betiereko bat behar da, ez askatasun partzial bat ezta saihespenezko bat ere, baizik eta denboran eta espazioan absolutua». Marxentzat emantzipazioak erreferente negatibo bat zuen (kapitalismoa) eta eduki positibo bat (kapitalismoaren abolizioa); besterik da, Brownek aztertu bezala, denborarekin, ikuspegi hori ere historiko bihurtuko zela, alegia, mugatua. Egungo erronka politiko ia guztien mapa egin zuen duela 26 urte.


Sneakers altua zer jantzi nahi duten?\nModa Estilo ikasketak\nBerriki, sneakers altuak oso ezagunak izan dira, batez ere gazteen artean. Gainera, udazkeneko denboraldiarekin batera, estilo hori garrantzitsuago bihurtzen da. Armairua zapata mota hauekin berritzea, oinetakoak zer jantzi behar diren jakin behar duzu.\nSneakers plataforma altuan nahiago baduzu, gona hobea da haiengandik. Ez da beharrezkoa gona kirol edo gona bat janztea. Gaur egun, modan kirol-oinetako hauekin gona estilo guztiak jantzi ditzakezu. Salbuespena bulegoko estiloaren gona baino ez da. Era berean, sneaker baten antzeko eredua jeans edo prakak jantzi daitezke.\nSneakers altxor altua duten interesa baduzu, ondoren, armairu bat aukeratzeko, zertxobait zailagoa da. Arazoa da zapata azpian sneaker antzekoak jartzen bazaizkizuela, oinetakoak arretaz galdu egiten dira. Aukerarik onena film laburrak izango lirateke. Hala eta guztiz ere, oinetakoak oso altua eta erabili behar da, nahiz eta soineko batekin. Kasu honetan, botazioen irudia sortzen da, baina, aldi berean, estiloaren esperimentua nabarmentzen da, gaur egun oso modan dagoena. Baina oinetakoen azpimarra ez baduzu zure rol berezia jokatzen baduzu, sneakers altuko belaun altuek galtza estu edo bakeroak erabil ditzakete.\nNola sneakers handiko lotu?\nZoritxarrez, zedro altuari lotzeko metodoak oso mugatuak dira. Estilista gehienen arabera, oinetako mota hori gurutze formako metodo klasikoarekin lotuta dago. Hala eta guztiz ere, dotorea eta moda joerak azken moldatzeko itxura, ez duzu altxa oinetakoak zapata amaieran. Ondoren, amaitu gabeko irudi misteriotsu bat sor dezakezu edo sneakeren goiko ertzaren soldadu ederra egin. Jakina, lacing modu hau oso praktikoa da eguraldi hezeetan. Egun lehor eta argi batean, erraz egin dezakezu irudi dotorea eta independentea. Sneakers altuak galtzak jantzi nahiago badituzu, ezingo dituzu bukaeran eguraldi guztietan egon.\nAntzinako greziarren jantziak\nEderki modan - 42 irudi dotorea irudi guztientzat\nHaurdun dauden emakumeentzako argazki-saioak egiteko irudiak\n7/8 galtzak janzten udazkenean?\nArmarria laburra janzten duenarekin?\nAparra festa bat jantziko duzue?\nGaltzerdi beroak janzten dituztenekin?\nJaurtiketa bangekin ebaketa\nSummer Spanish oinetakoak abarcas\nPrentsarako eta alboetarako ariketak\nNola aukeratu ortopediko burkoak?\nTakoi txarrak - folk erremedioak tratatzeko\n10 eguneko dieta\nSoineko beltz txikia soineko beltz txikietarako alternatiba bikaina da\nLarruzko jaka modan - udaberri-udako 2015\nSerena Williams konpromiso eraztuna eta alaba bat erakutsi zituen\nEmakume haurdunentzako moda 2014\nHaurdunaldian odol trinkoa\nHanketako tontorrik - arrazoiak\nGaltzamotzak - zer dira eta zer higadura?\nNola transplantatu udazkenean?


Euskaraldia bihar aurkeztuko dute Urretxu eta Zumarragan. Noticias de Gipuzkoa\nEuskaraldia bihar aurkeztuko dute Urretxu eta Zumarragan\nEkitaldia Areizaga-Kalebarren plazan izango da, 18.30ean, eta ordubeteko iraupena izango du\nAsier Zaldua - Martes, 12 de Junio de 2018 - Actualizado a las 06:03h\nEuskaraldia prestatzeko egindako bileretako bat. (Manex Mantxola)\nurretxu- Hainbat gizarte eragile eta erakundek Euskaraldia izeneko ariketa sozio-linguistiko erraldoia antolatu dute. Euskara ulertzen duten 16 urtetik gorako herritar guztiek parte hartu ahal izango dute. Urretxu eta Zumarragan ere lanean ari dira jada eta bihar, 18.30etik 19.30era Areizaga-Kalebarren plazan, herri mailako aurkezpena egingo dute. Eguraldi txarra egiten badu, Gernikako Arbola plazan izango da.\nHelburua hamaika egunez (azaroaren 23tik abenduaren 3ra) Euskal Herri osoan euskara ahalik eta gehien erabiltzea da. Hau da, dakitenek euskaraz hitz egitea eta ulertzen dutenak beraiei euskaraz egiteko prest egotea. Bi figura egongo dira: Ahobizi eta Belarriprest. Bakoitzak txapa bat eramango du. Lehenengoek euskara ulertzen duten guztiei euskaraz egiteko konpromisoa hartuko dute. Bigarrenek beraiei euskaraz egiteko eskatuko dute, nahiz eta gero beraiek gazteleraz erantzun.\nHizkuntz ohituretan eragitea da helburua. “Orain arte, lau pertsonako talde batean batek gaztelerara jotzen badu, gaztelera nagusitzen da. Izan ere, hiztunok simetriara jotzen dugu. Elkarrizketa bat bi hizkuntzatan egitea gogorra da, estres linguistikoa sor-tzen da. Hori dela eta, normalean bi aldeetako batek amore ematen du. Gure herrian erderaz hitz egiten bukatzen da. Laugarren horrek Belarriprest txapa eramango balu, euskaraz hitz egingo lukete”, azaldu du Manex Mantxola Urretxu eta Zumarragako koordinatzaileak.\nEuskaraldiaren jatorria Lasarte-Oriako euskaltzale taldearen 40 egun euskaraz egitasmoa da. “Oso emaitza onak eman zituenez, BAMen (Baiona, Angelu eta Miarritze) eta Agurainen ere egin zuten. Euskaltzaleen Topaguneak Euskal Herri mailakoa egitea proposatu zion Eusko Jaurlaritzari eta elkarte eta erakunde askok babesa eman dute”.\nErronka handia da. “Erakundeen eta herri eragileen babesa biltzen eta egitasmoa ezagutzera ematen ari gara. Hilero herri batzarrak egiten ditugu. Bileretan 50 bat lagun elkar-tzen gara. Talde motor bat ere eratu dugu. Hamar bat lagunek osatzen dute eta maiztasun handiagoz biltzen da”.\nBihar aurkezpen nagusia egingo dute. “Ekitaldi dinamikoa izango da. Jendeak talde txikitan parte hartuko du eta ondoren herriko hamaikakoa aurkeztuko dugu. Alor ezberdinetan erreferenteak diren bizilagunek osa-tzen dute. Bukatzeko, taldeko argazki bat aterako dugu”.\nIzen-ematea irailaren 20an hasiko da. Mantxolak herritarrak biharko aurkezpenera joatera eta izena ematera gonbidatu ditu. “Proiektu polita da. Jendeak inguru egoki batean euskaraz egitea errazagoa dela ikusiko du. Euskaraldia urtero antolatu behar da eta helburua 20 urte barru Euskal Herria Belarriprest eremua izatea da”.\netiquetas: zumarraga, urretxu, euskaraldia


"Santiagomendiko Sagardo Bidea" IBILBIDEA. - Sagardoaren Lurraldea\n“Santiagomendiko Sagardo Bidea” IBILBIDEA.\nEka 16, 2013 Sailkatu gabea 0 comments\nSagardoaren kulturaren bitartez, Santiagomendiko baserrien eta Astigarragako historia harrigarria, bertako biztanleen bizimodua eta Santiago Bidearen Gipuzkoan zeharko punturik adierazgarrienetarikoa ezagutzeko aukera izango duzu.\nSantiagomendiko ibilbideak, Euskal Herriko baserrientzako elikadura eta euskarri ekonomikoa izan den sagardoaren kultura ezagutu eta barneratzen laguntzen digu Astigarragako inguru honetan zehar, hauek gertaera kultural eta ekonomiko honen adibide paregabea izan baitira.\nIbilbideak zortzi geldialdi dauzka eta Santiagomendiko biztanleen harremana etaboterea, udaberrian Ternuara abiatzen ziren arrantza-ontzietan eta itsasoan sarbidea lortzeak zuen garrantzia eta eskorbutoari aurre egiteko sagardoak zituen ezaugarriak bezalako gaiak lantzen dira.\nBaita sagardoaren ekoizpenaren goreneko unea eta gainbehera ere, Astigarraren garapena eta kontzeptu berri baten sorrera, aisialdia, sagardoaren, bere ekoizpenaren eta herriaren kulturaren suspertzea eragin duena, gaur egun ingurunearen babesean eta identitate zeinu honek bizirik iraun dezan lanean ari dena.


Abadi�ok lehen txapela lortuta hasi du denboraldia - GARA\nSokatira | Bizkaiko Txapelketa\nAbadi�ok lehen txapela lortuta hasi du denboraldia\nBerdeek hasieratik erakutsi zuten zergatik ziren faborito argiak.\nEz zen ezusterik izan, eta Abadiñok irabazi zuen Bizkaiko Goma Gaineko Txapelketa. 650 kilotan jokatu zen, eta azkenean sei talde aritu ziren, Bermeok ere azkeneko unean parte hartzea erabaki baitzuen.\nLehenengo, ligaxka jokatu zen denak denen aurka, eta aurreneko lau sailkatuek finalerdiak jokatu zituzten. Abadiñok Iparralde menderatu zuen, eta Arratzuk, berriz, Nabarniz.\nOndoren hirugarren eta laugarren posturako lehia jokatu zen, eta Nabarnizek Iparralde mendean hartu zuen, hirugarren postua eskuratuz. Finalean, Abadiñok aurreikuspenak bete eta Arratzuri irabazi zion, txapela jantziz. Bermeok bosgarren amaitu zuen, eta, Gaztedik, azken postuan. Azken talde hori neskekin bakarrik aritu zen lanean.\nUrrezko Aizkorako Txapeldunen Ligako azkeneko saioa jokatu zen Leitzan herenegun gauean, eta Aitzol Atutxak mendean hartu zuen Jon Rekondo. Sei lan ezberdin egin behar izan zituen bakoitzak, eta, aurreneko saioetan leitzarra nagusi izan bazen, azkeneko hiru probetan lortutako alde guztia alferrik galdu zuen. 23 minutu eta 15 segundo behar izan zituen Aitzol Atutxak bere lan guztiak amaitzeko, eta Jon Rekondok, berriz, 25 minutu eta 19 segundo.\nDena dela, azkeneko saioa jokatu aurretik dena erabakita zegoen, Floren Nazabalek lehen postua segurtatuta baitzeukan. Azkenean, bigarren Aitzol Atutxa geratu da, eta hirugarren, berriz, Juanjo Lopez. Hiru horiek jokatuko dute Txapeldunen Ligako Kopa. Laugarren postuan Ugaitz Mugertza sailkatu da, eta, bosgarren, Jon Rekondo. Joseba Otaegirentzat izan da azken postua, bere lesioa dela-eta zizurkildarrak ezin izan baitu ia lanik egin.


Juanpe del Pozo: “Gure helburua lasterketa segurtasun-berme guztiekin egitea da.” | Mondraberri Arrasateko Ataria\nHasiera Kirolak Juanpe del Pozo: “Gure helburua lasterketa segurtasun-berme guztiekin egitea da.”\nCovid-19ak eragindako pandemiagatik atzeratu den kirol probetako bat Arrasate-Udalatx mendi lasterketa izan da. Mondraberrik Juanpe del Pozo Mondraitzeko kidearekin hitz egiteko aukera izan du.\nZein da une honetan Arrasate-Udalatx lasterketaren egoera?\nHasiera batean, apirilaren 5ean egitekoa zen. Covid-19aren asuntua sortu zenean, egoera zaila zela eta ospatzea ez zela segurua ikusita, erantzukizunez lasterketa atzeratzea erabaki genuen. Egia esan, hasiera batean ez genuen uste egoera hain larria izango zenik, baina itxarotea erabaki genuen, eta apirilaren 20a markatu genuen behin betiko erabakia hartzeko.\nDatak aztertzen aritu ginen, batez ere antolakuntzak denbora asko daramalako, eta baimen desberdinak kudeatu behar direlako. Bestalde, kontuan izan behar genuen lasterketa beste ekimen batzuekin aldi berean ez egitea.\nAbuztua baino lehen, egoera zegoen bezala ikusita, ezinezkoa izango zela ikusi eta irailerako uztea erabaki genuen. Hasiera irailaren 5ean egitea erabaki genuen.\nArazoa sortu da apirilaren 20a iristean, eta egoerak hobera egin ez duela ikusita, ez dakigu irailean lasterketa egin ahal izango dugun. Agian ez digute utziko.\nSan Fermin bezalako jaiak bertan behera geratu direla kontuan hartuta, eta abuztukoak soka ahulean daudenez, izan liteke lasterketa egiteko baimena ez lortzea?\nDagoeneko ez digu arduratzen baimena lortzea edo ez, korrikalarien eta boluntarioen segurtasuna arduratzen gaitu gehiago. Lasterketa egiten bada, neurri batzuk hartu behar dira, boluntarioei maskarak eta eskularruak eman behar zaizkie, heziguneak nola kudeatu aztertu beharko da, lasterketaren irteera,… Kontuan hartu behar baita 350 korrikalari direla. Hori guztia baloratzen ari gara.\nMomentuz erabaki dugu lasterketarako behin betiko datarik ez jartzea, pandemia nola eboluzionatzen den ikusi arte, eta aurrerago jakinaraziko dizkiegu aldaketak parte-hartzaileei. Alarma-egoerak irauten duen bitartean, ezin dugu datarik eman.\nGure helburua lasterketa segurtasun-berme guztiekin egitea da. Batez ere, gertatzen ari den guztiaren ondoren, eta merkataritza eta ostalaritza txikiari eragiten ari zaion galera ekonomikoa ikusita, herrira jendea erakartzeko eta kontsumoa suspertzeko modu bat izango litzateke.\nKonfinamenduarekin, izena eman duten korrikalariak ezin dira entrenatu, ezta?\nEgia esan, abuztura arte entrenatzeko tarterik ematen ez badigute, ez du zentzurik lasterketa iraileko lehen asteburuan egiteak. Batez ere, parte-hartzaileei lesioak eragiteko arriskua dagoelako.\nZure ustez, zein protokolo jarraitu beharko litzateke berriro entrenatu ahal izateko?\nEgoera zaila da, bakoitzak egiten duenarekin kontsekuentea eta arduratsua balitz, eta, adibidez, mendira ordu betez entrenatzeko aukera emango baligute, badakigu ordubete irten beharrean bana batzuk mendira joango direla denbora gehiago, edo bakarrik joan beharrean lagunekin geratuko direla joateko.\nAteratzen utzi beharko digute. Mendira korrika egitera joaten bazara, eta norbaitekin gurutzatzea bazara kalean bezala, segurtasun-distantzia mantentzea nahikoa da ez kutsatzeko. Erosketak supermerkatu batean egiten dituzunean, jendearengandik gertuago zaude. Ni lanean ari naiz eta denbora guztian jendearekin gurutzatzen naiz.\nEta urtean zehar korrika egitera eta lasterketetan parte hartzera ateratzen ohituta zaudenez, nola eramaten duzu egoera hau?\nNire kasuan, denboraldi osoa birplanteatu dut. Aurten lasaiago hartu nahi nuen, eta nire helburua Valentziako maratoia zen, abenduan. Baina gertatu denaren ondoren…., Nik zortea dut, etxean arrabola eta zinta baititut korrika egiteko, eta horrek mantenu bat egiteko aukera ematen dit. Ez da gauza bera, baina oinarria ez dut galtzen.\nZaila da lanean ari naizen egun guztietan denbora ateratzea, baina bizikleta gehiago egin ohi dut, Core lana ere egiten ditut. Lehen alde batera utzia nuela. Horretan gehiago zentratzen ari naiz oinarri on bat egiteko kaleetara itzuli ahal garenerako.\nEz dakit zerbait gehiago gehitu nahi duzun?\nDena pasako da eta kalean ikusiko gara elkar berriz.


Noticias de Arkitektura - Deia\nAnder Zangitu Orbea\t2021-09-01\tArkitekturak gure bizitzen parte bilakatzeko ahalmena dute, gure bizitzetan eragin handia izanik. Zeharkako 'influercer-ak' izan daitezke\nAnder Zangitu Orbea\t2021-07-15\tTokikotik abiatuta etorkizuna irudikatzeko leku berri bat errealitate bihurtu da. Iragana eta etorkizuna elkarrizketan jartzeko topagunea da, kulturatik oraina eraikiz\nAnder Zangitu Orbea\t2021-06-14\tEraikinak errealitateak eta pertsonak aldatzeko dispositiboak izan daitezke. Guztiz amaitu gabeko proiektu eraldatzailea da honakoa, beharretik eta behaketatik abiatutakoa\nAnder Zangitu Orbea\t2021-03-23\tGure habitatari bestelako garrantzia ematen diogun garai hauetan, gero eta gutxiago hitz egiten da bizitzeko toki bat lortzeko dauden zailtasun eta konplikazioez\nAnder Zangitu Orbea\t2021-01-27\tHiriburuetako eraikin gehiago ezagutzen ditugu alboko herrietakoak baino. Gure ingurukoak oharkabean pasatzen diren garai hauetan, honakoa salbuespena izan zitekeen\nAnder Zangitu Orbea\t2020-07-10\tEraikinak, bizitzak, plazak, errealitateak€aldatzen doazen heinean arkitektoak ere aldatu beharrean daude. Horren adibide da Alex Ruiz Architecture and Visualization


Egañaren belaunaldia –\nBertsolaritzaren inguruko literaturan bada arrakasta handiko genero bat bertsolari handien edo mitikoen gertakari eta pasadizoak bildu dituena, askotan gertakari horiek txiste soilera edo komikotasun antzu batera mugatu badira ere.\nBekatu horretan erortzeko arriskuaz jakitun, ekin genion Egañaren belaunaldia, deitu diogun zenbaki honi, pasadizoen atzean garai bat eta giro bat ezkutatzen direla sinetsita.\nBelaunaldi honek lurrikara txiki bat ekarri zuen bertsolaritzaren historiara. Behin eta berriz aipatu izan den 90eko hamarkada hasierako boom edo aparraldi famatua ez zuen telebistak ekarri, talde honek baizik, hedabideak lagundu bazuen ere. Koldo Tapia, Joxerra Garzia eta beste hainbat eragilerekin batean Bertsozale Elkartea pentsatzen eta egituratzen funtsezko lana egin zuen eta, aldi berean, bertsolaritzaren inguruko hausnarketa bati ireki zion atea, sormenaren baitako prozesuak agerian jarri eta mekanismoak ezagutzera emanez.\nBelaunalditzat izendatu dugu, baina, kontzeptu lainotsua izaki, zalantza handiekin genbiltzan, Sebastian Lizasok, irizpide kronologikoa ezarriz, uxatu zizkigun arte: “Zaharrena Mikel Mendizabal duk eta Iñaki Murua zetorrek ondoren. Lehena 1956ko martxoaren 31koa duk eta bigarrena uztailaren 30ekoa”, hasi zitzaigun eta erreskadan aipatu zizkigun jaiotegunak. Hurrenkera bakarrik esateko, Millan Telleria eta Anjel Mari Peñagarikano datoz segidan eta Sebastian bera gero. Loidisaletxe da hurrengoa eta Egaña segidakoa. Eta geroxeagokoak dira Sarasua, Euzkitze eta Sorozabal. Hamarreko talde horretatik bakoitzari beste kideei buruzko gertakari, pasadizo, oroitzapen eta gogoetak eskatu genizkion.\nTestuen bilketa eta argazkiak: Joxean Agirre\nErretratuak: Pilar H. Socobehere\nCDaren ardura: Mikel Kazalis\nCDko izen-deituren ahotsa: Oñatz Mendizabal\nGertakari eta pasadizoen kontaketa ahozkoa izan ohi da berez. Hemen bildu ditugunak ere lagunartean edo taberna batean kontatzeko modukoak dira. Hala kontatu izan ditugu Egañaren belaunaldiko bertsolariren bat hizpidera ekartzen genuenetan. Horregatik, bertsolari bakoitzari bere bi gertakari kuttun ahoz kontatzeko eskatu genion eta hogei kontakizuneko CDa osatu dugu belarrien gozamenerako. Aldizkariarekin batera doa, doan. Kontakizunok bakoitzak bere etxean grabatuta daude. Mikel Kazalisek txukundu ditu bere estudioan.\nTags: «Egañaren belaunaldia» 2020 90eko B120 bertsolariak bertsolarien ibilerak istoriak istorioak kontakizunak pasadizoak eta gogoetak umoreak


"Artearen merkatuan kriterioa presio talde batek markatzen du" Manolo Oyonarte - Soraluze - Plaentxia.eus\n"Artearen merkatuan kriterioa presio talde batek markatzen du" Manolo Oyonarte\nEgoitz Unamuno 2021-11-10 16:02\nJoan zen barixakuan, Manolo Oyonarte pintore madrildarraren Pensando lo inpemsable (Pentsaezina pentsatzen) erakusketa inauguratu zuten Oreka Art galerian. Hamahiru koadrok eta neurri txikiko lamina sorta batek osatzen dute erakusketa eta ikusgai dago azaroaren 26ra arte (astegunetan, 19:00-20:00 bitartean).\nManolo Ortega Oyonarte (Madrid, 1957) margolari eta arkitektoa da, eta ezaguna da bere obra plastiko garaikidearengatik. Izan ere, bere margolanak ikusgai daude hainbat herrialdetako galeria eta erakusketa gunetan. Manolo Oyonarte du izen artistikoa: “Amaren abizena hartu nuen aita ere, Manuel Ortega, pintorea zelako eta izenarekin nahasterik ez sortzeko”. Oyonarte, euskal jatorriko abizena, Ipar Euskal Herritik datorkio, amaren aldetiko arbasoak bertakoak baitzituen, “aspaldi Madrilera joan zirenak bizi izatera”.\nIbilbide luzeko margolaria\nOyonartek hogeita hamar urte baino gehiago daramatza pintura munduan. “Nik betidanik pintatu izan dut. Nire aita pintorea zen, aitona idazlea zen eta amak ere arte ederrak egin zituen. Nik arkitektura ikasi nuen eta libre nituen momentu apurretan, niretzako pintatzen nuen, aitaren estiloan. Behin Rafael Macarron galerista etorri zen aitaren lanak ikustera eta hartan, nire margolanak ikusi eta proposatu zigun erakusketa bat egitea. Momentu horretan hasi zen dena”.\nHarrezkero bere margotzeko moduan bilakaera luzea izan du: “Hasieran lantzen nuen espresionismo germaniar koloretsu bat, oso ‘bestia’, ateratzen zitzaidan moduan. Gero, buelta batzuk eman eta intelektualizatu egin nuen nire lana, zertxobait hoztu ere bai… Pixkat geometrikoagoa, abstraktuagoa… Eta hortik aurrera, jo batera eta jo bestera ibili naiz. Nire lan egiteko modua beti izan da sorpresa bilatzea; egiten dakidanari laga eta harritzen nauten lanei heltzea”.\nAzken erakusketa figuratiboa Soraluzen\nOreka Arten aurkezten dituen lanak, 2018tik 2021eko urte hasierara bitartean margotutakoak dira: “Estilo figuratiboan egin ditudan azkenengo lanak dira. Pertsonaiak, zenbakiak, zeinuak, sinboloak… dena magma zuri moduko baten flotatzen. Garai horretan kosmosa zuria zela pentsatzen nuen. Gero badira, fondo gorria dutenak ere, aurten margotutakoak. Momentu honetan, berriz, margotzen dihardudana zeharo abstraktua da, ze iada ez ditut ikusten aipatutako elementu horiek. Beraz, esan liteke hau dela nire lan figuratiboari dagokion azken erakusketa handia. Figuratiboa kakotx artean, noski”.\nArtearen merkatu “zoroa”\nLaster, Oyonartek erakusketa handi bat egingo du Mexiko DFn eta hilabeteotan hura prestatzeko lanetan murgilduta dihardu buru-belarri. Horren harira, artearen merkatu “zoroa” ere aipatu du. “Artearen merkatu zoro hau, zeina oso mendekoa den mundu anglosagoiarekiko… Eta anglosajoiak nahiko piratak dira... Tira, niri nahiko ongi doakit eta ez naiz kexatuko baina… 2008ko krisiaz geroztik aberastasunaren banaketa asko ari da erradikalizatzen; aberatsak askoz aberatsago dira eta probreak askoz pobreago, eta, ondorioz, arte galeria handiak geroz eta hobeto doaz, inbertsio fondoek artean inbertitzen dutelako, baina benetan artea erosten zuten apasionatuek; medikuek, dentistek, arkitektuek… Ez dute krisiaren aurretik zuten erosahalmenik eta horrek asko murriztu artearen merkatua. Azkenean, gelditu da merkatu supraelitista bat inoiz baino diru gehiago mugitzen duena eta gainerako guztia hor gelditu da noraezean. Horixe da neoliberalismoak eragin duena. Nik tesi bat egin behar izan nuen ulertzeko zein zen arrazoia nire ustez inongo baliorik ez zuten margolanek milioika euro balio izateko. Artearen merkatuan kriterioa presio talde batek markatzen du, eta kitto”.\nBestalde, Oyonartek azaldu duenez, erakusketaren izenburua tesi horretan ateratako ondorio bati lotua dago. “Nire ustez artea sortzen da gizakiaren alde prekulturaletik, alde instintibotik, arrazoitik eta sentimenduetatik baino gehiago, eta, ondorioz, ikusleari ere alde horretatik eragiten dio. Eta, hain zuzen, momentu horretan gertatzen dena da pentsaezina pentsatzea”.


Ostiral gauean antzerkia: Bidaide\nUdalbiltzaren Geuretik Sortuak proiektuaren baitan herrian izango dugun laugarren antzezlana eskainiko da ostiralean, maiatzak 20, gaueko 22:30etik aurrera Herri Antzokian. Sarrerak Kultur Etxean eskuratu daitezke 5 euroan.\n2022/04/27 Lehen sektorea Jaiak eta ospakizunak\nMaiatzak 1: larre irekiera festa Larraitzen\nEnirio-Aralar Mankomunitateak antolatuta, maiatzaren lehenean egin ohi denez, aurten berreskuratuko da Aralarko larreak irekitzeko festa. Hemen kontsultatu daiteke egitaraua.\n2022/04/27 Gazteria Euskara\nUDAKO JARDUERAK 2022: Izen-ematea irekita\nAurtengo udako oporretan, herriko haur eta gaztetxoei zuzendutako ohiko Udako Jarduerak berreskuratuko dira, herrian bertan euskarazko aisialdia sustatzea helburu dutenak. Parte hartu nahi duenak, jarraian ageri den informazioa irakurri, eskuz jaso duzuen edo hemen bertan deskargatu dezakezuen izen-emate orria bete eta Kultur Etxera eraman behar du. Izena ematea irekita dago eta azken eguna maiatzaren 5a, osteguna, izango da.\n2022/04/23 Hondakinak Zerbitzuak\nHondakinen tasan aldaketak, hobekien birziklatzen dutenentzat hobariak/bonifikazioak\nPasa zen irailean aurreratu bezela, Zaldibiako Udala pausoak ematen ari da gehien birziklatzen duenari hobariak edo bonifikazioak eskaini ahal izateko. Aldaketa zehatzen inguruko xehetasunak oraindik plazaratuko ez ditugun arren, pauso hori prestatzeko hondakinak kalera ateratzeko erabiltzen ditugun kuboak behar bezala izendatzera goaz atez ate apirilaren 29an hasita.\nMaskara ez da derrigorrezkoa barrualde gehienetan\nEspainiar Estatuko Aldizkari Ofizialean argitaratu da dekretu berria; beraz, indarrean dago neurria. Hala ere, oraindik nahitaezkoa da osasun zentroetan eta zerbitzuetan, adinekoen egoitzetan eta garraio publikoan.


Frutagile txikiak laguntzeko ekimen berria Añana Kuadrillan – Estitxu Ugarte Lopez de Arkaute\nOrivek esplikatu duenez Arabako Diputazioak froga modura sagardoa eta fruta zukua egiteko azpiegitura mugigarria erosi zuen iaz eta herrialdeko frutagileei eskaini zien. Frutagintza profesionala eta ekologikoa bultzeko asmoa zuen ekimenak. “Frutagintzaren garapenerako beharrezkoa da transformazioa, baina instalakuntzak oso garestiak dira, batez ere jarduera hasten denean, eta gainera gure eskualdean fruta esplotazioak oso txikiak dira”.\nEkinaldiak arrakasta handia izan zuen Gaubean eta aurten Ekintzaileen Elkarteak 2.991,81 euroren truke ekipoa erostea erabaki zuen. Mantenua eta konponketak finantzatzeko urteko kanona ordaindu behar dute ekipoa erabili nahi duten Añanako frutagileek. “Tokiko produktoreak lagundu, haien arteko elkarlana bultzatu eta eskualdeko fruta barietateak babestu nahi ditugu” azaldu du Orivek.\nTagged: añanako kuadrilla,arabako alea,frutagileak,gaubea,nekazaritza\nAurreko bidalketa Luizi handi batek itxi du Paul herriko ‘Roberto’ igeltsu meatzea\nHurrengo bidalketa Oroimena, sasien lekuan


Iranen inbertitu nahi duten enpresa europarrak babestu nahi ditu Bruselak | Ekonomia | Berria\nIranen inbertitu nahi duten enpresa europarrak babestu nahi ditu Bruselak\nMultinazionalen ihesa eragozterik izango ez duelakoan, AEBetan interesa ez duten enpresa txikiagoei begira jarri da Europako Batzordea\nJean Claude Juncker Europako Batzordeko presidentea, osteguneko goi bileran. DIMITAR DILKOFF / EFE\nEuropako Batasuna saiatu egingo da Iranekin negozioak dituzten bere enpresak babesten. AEBetatik ezarri ahal dizkieten zigorrak blokeatzeko araudi bat berreskuratuko du, eta baimena emango die estatukideei olioaren truke ordainketak egiteko Irango banku zentralari. Oso litekeena da bi neurri horiek eragin mugatua izatea, pentsatzekoa baita Europako multinazional gehienek hobetsiko dutela AEBekin negozioak egiten jarraitzea Iranekin tratu arriskutsuagoetan sartzea baino.\nTotal petrolio konpainia frantziarrak dagoeneko iragarri du South Pars hobi erraldoia (Iran) ustiatzeko kontratuari muzin egingo diola. Iranek AEBekin, EBrekin, Txinarekin eta Errusiarekin arma nuklearrak ez garatzeko sinatutako akordioaz geroztik Mendebaldeko konpainia batek egindako inbertsiorik sinbolikoena zen Totalena.\n«Iranek bere konpromisoak betetzen dituen bitartean, EBk akordioari eutsiko dio, noski, bera izan baitzen arkitektoa […] AEBetako isunek izango dute eragina. Hortaz, batzordearen eta EBren betebeharra da ahal duguna egitea europarren negozioak babesteko, bereziki enpresa txikiena eta ertainena». Hitz horiekin defendatu du Jean Claude Juncker Europako Batzordeko presidenteak AEBen balizko isunei erantzun nahi izatea.\nAEBen zigorrak blokeatzeko prozedura 1996. urtean onartu zuen, Kuba, Iran eta Libiarekin negozioak egiten jarraitu nahi zuten konpainiak babesteko. Haren bidez, Europako konpainiei bermatu nahi diete legezko babesa izango dutela AEBen zigor eskariei ez erantzuteko. Orduko hartan isun batzuk ezarri ahal izan zituen Washingtonek, baina batez ere AEBetako filial europarrek pagatu zituzten.\nTxiki eta ertainei begira\nBeste neurri esanguratsua —Irango banku zentralari zuzenean pagatzea— petrolioa eta gasa ustiatzen duten konpainiei begirakoa da. Batez ere AEBetan negoziorik ez duten edo apenas duten konpainia txikientzat eta ertainentzat izan daiteke interesga- rria. Totalen moduan, beste multinazional guztiek ere interes handiak dituzte AEBetan, eta nekez hartuko dute arriskurik, isun ekonomikoak ez ezik, auzibide juridikoak ere jasan ditzaketelako Iranekin hartu-emanetan ibiltzeagatik.\nIkusita konpainia handiekin ezer gutxi egiterik duela, Europako Batzordeak enpresa txiki eta ertainei begirako beste neurri bat indarrean jarri nahi du: dolarrak erabiltzeagatik zigor ez ditzaten, Europako Inbertsio Bankuak mailegu lerroak irekiko dizkie beren inbertsioak finantzatzeko; eurotan, noski.\nBrusela ez da ausartu Donald Trumpen erronkari neurri gogorrekin erantzutera, hala nola Europako konpainiek jaso zitzaketen zigorrei AEBeko konpainiei jarritako zigorrekin erantzutera.\nBruselaren eginahalak antzuak izan daitezkeen ustea nahiko zabalduta dago, ordea. «Zoritxarrez, Europako konpainia askok [Irandik] alde egingo duten beldur gara. Gobernuen ekinaldia ona da, baina uste dugu ez dela nahikoa izango konpainiek Iranen dituzten negozioei eusteko», esan zuen atzo Mathieu Etourneauk, Teheranen Negozioak Egiteko Frantziako Zentroko arduradunak.